text:
सुरता चंदैनी गोंदा के
दाऊ रामचंद्र देशमुख ल छत्तीसगढी लोकमंच के पितामह केहे जाथे।इंकर जनम 25 अक्टूबर 1916 म पिनकापार (राजनांदगांव) म होय रिहिसे।फेर एमन अपन करमभूमि दुरुग के बघेरा गांव ल बनाइन।ननपन ले दाऊ जी ल नाचा गम्मत म रुचि रिहिस।सन् 1950 में दाऊ जी ह “छत्तीसगढ़ देहाती कला विकास मंडल ” के स्थापना करिन।एकर सिरजन बर उन ल अथक मिहनत करे बर परिस।जेन समें म आय-जाय के बरोबर साधन नी रिहिसे वो समे दाऊ जी ह बइलागाडी म गांव-गांव म घूमिन अउ गुनी कलाकार मन ल सकेलिन।छत्तीसगढ़ में प्रचलित नाचा गम्मत के परस्तुति म दिनों-दिन आवत गिरावट ल देखके उन ल बड दुख होवय।तब ओमा सुधार करे खातिर दाऊ जी ह नाचा-गम्मत म साहित्य ल संघेरे के सोचिन।
अउ 7 नवंबर 1971 के वो अद्भुत रतिहा आइस।जेन दिन छत्तीसगढ़ी अस्मिता के चिन्हारी अउ कला मनीस्वी दाऊ रामचंद्र देशमुख जी के सपना ह ग्राम बघेरा(दुर्ग) म अवतरित होइस।ये तारीख ह छत्तीसगढ़ के इतिहास म अजर-अमर होगे,काबर कि इही दिन छत्तीसगढी लोक संस्कृति के चिन्हारी चंदैनी-गोंदा के जनम होइस।दाऊ जी ल अपन माटी ले बड लगाव रिहिसे।फेर वोला वतकी संसो इंहा के गरीब बनिहार अउ किसान के तको रिहिस।आने मनखे मन के द्वारा इंहा के गरीबहा मन के शोसन ह भीतरे-भीतर ओला कलपाय।तब वोहा मंच ल अनियाय अउ शोसन के बिरोध के माध्यम बनाके देस-दुनिया के आगू आइस।
दाऊ जी ह अंगरेज मन के राज ल देखे रीहिसे अउ ओमन ल देस ले खेदे-बिदारे म सुराजी सिपाही बनके अपन योगदान देइन। देश आजाद होगे।फेर गाँधी जी के सपना के भारत दूरिहागे।दाऊ जी ह गरीबहा मन के हक ल मारत देखिन त बड दुखी होइन।छत्तीसगढ़ के इही दुख-पीरा ल देखाय बर अउ इंहा के आरूग लोक संस्कृति-संस्कार म हमावत दोष ल दूरिहा खातिर ‘चंदैनी-गोंदा’के सिरजन करिन।फेर अतिक बड सपना ल सिरजाय खातिर उन ल भारी मिहनत करे ल परिस।
लगभग 63 कलाकार मन के समिलहा उदीम ले चंदैनी-गोंदा के पहिली परदरसन बघेरा गांव म होइस त देखइय्या मन बक खागे।छत्तीसगढ़ महतारी के वैभव ल देखके जम्मो छत्तीसगढिया मन के छाती तनगे।दाऊ जी के मार्गदर्शन म खुमान लाल साव जी के संगीत के संग पं. रविशंकर शुक्ल,पवन दीवान,लक्ष्मण मस्तूरिहा जइसे कतको छत्तीसगढिया साहित्यकार के गीत ले सजे चंदैनी गोंदा के सन् 1981 तक कुल 99 परदरसन छत्तीसगढ़ के कोन्हा-कोन्हा म होइस ।श्रीमती कविता वासनिक,लक्ष्मण मस्तूरिहा ,भैया लाल हेडाऊ जइसे कतको कलाकार मन के नांव के सोर चंदैनी गोंदा ले जुडे के बाद होइस।एकर बाद दाऊ जी ह छत्तीसगढ़ के नारी के तियाग अउ समरपन के कहिनी “कारी” के सिरजन म लगगे।देवार जनजाति के दुख-पीरा ल समाज के आगू म लाने बर उन ‘देवार-डेरा’के मंचन तको करिन हे।
सन् 1982 से लेके आज तक “चंदैनी-गोंदा” के बिरवा ल पोगरी अपन खून-पसीना ले सींच के जिंयावत हे छत्तीसगढी लोक संगीत के इतिहास पुरुष खुमान बबा ह।दाऊ जी के संग लगाय चंदैनी गोंदा के बिरवा ह आज बिसाल वटवृक्ष के रूप ले डरे हे।लगभग 40 अनुशासित कलाकार मन के समिलहा सहयोग ले खुमान लाल साव जी के कलायात्रा आजो सरलग चलत हे।पुरखा के सपना पूरा होगे।छत्तीसगढ़ नवा राज बनगे।ए बीच म कतको बडोरा अइस फेर चंदैनी गोंदा आजो ममहात हे।छत्तीसगढ़ के रुप बदलगे फेर खुमान बबा के जोश अउ चंदैनी गोंदा के रुप थोरको नी बिगडिस।
दाऊजी के निर्देसन वाला चंदैनी गोंदा ल देखे के सौभाग्य नी मिलीस काबर की वो पंइत हमर जनम नी होय रीहिस।फेर खुमान बबा ल संउहत अपन आगू म हारमोनियम बजावत चंदैनी गोंदा म देखना कम सौभाग्य के बात नी होय।अभी तक 3-4 परस्तुति देख डरे हंव फेर मन नी अघाय हे।आजादी के लडई म अंगरेज मन के अतियाचार अउ सुराजी सिपाही मन के तियाग अउ संघर्ष ल चंदैनी गोंदा के कलाकार मन जब मंच म उतारथे त देंहे घुरघुरा जाथे।लहू डबके ल धरथे।अजादी मिले के बाद बटोरन लाल जइसे नेता मन देश के का हाल करे हे?गुने बर मजबूर कर देथे।छत्तीसगढ़ के वयोवृद्ध कलाकार शिवकुमार दीपक जी के अभिनय ल घेरी-बेरी नमन करे के जी करथे।अस्सी के उमर पार होवत होही फेर कला के प्रति अइसन समरपन कि लागबे नी करे कि ओमन थकत होही।
छत्तीसगढ़ शासन अउ जम्मो कलाकार मन ले हांथ जोंड के निवेदन करत हंव के खुमान बबा अउ दीपक जी जइसे विलक्षण कला साधक अभी हमर बीच हावय।ओमन ल सम्मान के लालच नीहे।फेर मोर मानना हे कि ओमन ला सम्मानित करके सम्मान खुद सम्मानित होही।खुमान बबा अउ शिवकुमार दीपक जी ह पद्म सम्मान पाय के अधिकारी हे।ये दिशा म उदीम होना चाही।
रीझे यादव
टेंगनाबासा(छुरा)493996
मो.8889135003


c: text/html

text:
सतवाली सतवंतिन
लोककथा
सतवंतिन ह, अउ मुड़ म बोहे लकड़ी के बोझा ल धिरलगहा अंगना म मढ़ाइस। एती लकड़ी ह माढ़िस अउ चार ठन बड़े-बड़े गंऊहा डोमी सांप ह मुड़ी उठा के खड़े होगे। डोकरी ह देखके डर्रागे अउ सांप-सांप कहिके गोहार पारिस। सांप के नाव ल सुनके वोकर चारों झन बेटा मन लउठी धर के आइन अउ सांप ल मारे बर दौड़िन। अतका म सतवंतिन कथे- एला झन मारो हो, इहि मन मोर लकड़ी ल बांध के लानिस हे। त डोरी धर के नि जाय रते वो वोकर ससुर किहिस। अतका म सतवंतिन ह सुसक-सुसक के बताथे।
तइहा-तइहा के बात ए, एक गरिबहा डोकरी-डोकरा रहय, उंकर चार झन बेटा रिहिस, चारों झन के बर-बिहाव हो गेय रिहिस अउ बहू घला आ गेय रिहिस। तीन झन जेठानी के सबले छोटे देरानी रिहिस सतवंतिन ह। जइसे वोकर नाव, तइसने बात बेवहार आदत सुझाव। सांझे बिहाने अपन गोसंइया अउ सास-ससुर जेठ-जेठानी सबो बड़हिल के पयलगी करे। नहा-खोर के निसदिन तुलसी चौरा म पानी रितोय अउ रोज संझा दिया बारे। वोइसने काम-बुता बर घला फुरफुंदी कस, सुत उठ के बिहनिया ले घर दुवार ल लीप बहार डरे, अउ पानी-कांजी, गोबर-कचरा जम्मो ल एक्के झन कमा डरे, फेर कभू हिजगा नई करे अपन जेठानी मन के।
सतवंतिन के आदत सुझाव ल देख के वोकर सास ससुर, पति अऊ तीनों झन कुरा ससुर मन बड़ मया करे। सबले छोटे रिहिस ते पाय के सब झन बर बड़ दुलौरिन कस रिहिस वोहा। फेर वोकर जेठानी मन ल ये सब ह कांटा बरोबर लागे। एक दिन तीनों जेठानी गोठियाथे जबले ये आय हे, तब ले हमन अनपुच्छा होगे हन। अब तो एकर बर काहिं उदिम करेच ल लागही। अइसे कहिके तीनों जेठानी मन सुन्ता बांधिन अउ घर के मन सब अपन-अपन काम बुता म चल दिन तब तीनाें जेठानी सतवंतिन ल कथे- घर म आज एको दाना चाउर नइए, तोर आंखी नई दिखत होही, काला रांधबे-गढ़बे। तब सतवंतिन कथे- चलो न दीदी हो, सबो झन जुर-मिल के कुट लेबो धान ल। हमन काबर कुटबो, जा तेहा कूट एके झन। अइसे कहिके तीनाें जेठानी मन दस काठा धान ल मढ़ा दिस अउ कथे जा एला बिन ढेंकी के कूट के लान। बात ल सुनके सतवंतिन कथे- बिन ढेंकी बाहना के कइसे कूटे सकहूं दीदी हो, तुहि मन बतावव। तैं तो बड़ सतवाली अस न, कइसे नि सकबे कूटे बर, जा लान कूट के। अइसे कहिके वोकर जेठानी मन टुकना के धान ल बाहिर म निकाल दिस अउ सतवंतिन ल हेचकारत कथे एला लेग जा अउ कांहचो ले हो कूट के लान। सतवंतिन ह टुकना के धान ल मुड़ म बोहिस अऊ निकलगे भर्री कोती। संसों म बुडे सतवंतिन ह गुनत-गुनत रोवत बइठे हे भर्री म। जेला देख परिस अब्बड अकन बइठे भरही चिरई मन। सतवंतिन ल पूछथे- काबर रोवत ह दीदी सुसक-सुसक के। तब सतवंतिन कथे- काला बतांव चिरई हो, मेहा बिपत म परे हंव। चिरई मन कथे- काय बिपत ए, बताबे ते हमू मन सुन लेबो। सतवंतिन कथे, हमर जेठानी मन मोर परीछा लेय बर बिन ढेंकी बाहना के धान कूट के लान कथे, अब तुहिमन बतावव भला बिन ढेंकी-बाहना के कइसे कूटौं धान ल, अउ कइसे निकालंव चाउर ल। चिरई मन कथे- हत्तो बही, एकरे बर तेहां संसो करत हस अउ रोवत हस। ले जा तेहा कलेचुप बइठ के देखत रह। अइसे कहिके भरही चिरई मन सकलागे दौंरी के दौंरी, अउ छिन भर म जम्मो धान ल फोल-फोल के भुंसा अलग अऊ चाउर अलग कर दिन। सतवंतिन देखिस अउ कथे- मेहा तुंहर गुन जस ल कभू नई भुलाववं चिरई हो, तुमन मोर बहुत बड़े बिपत म काम आय हो। अइसे कहिके टुकना म चाउर ल धरिस अउ घर आइस सतवंतिन ह। वोकर जेठानी मन सोंचे रिहिन बिन ढेंकी-बाहना के तो धान ल कभू कूटे नई सके, आज येला गारी खवाबो कहिके। फेर चाउर ल देखिन ते अचंभा म परगें। सतवंतिन ह रांधिस गढ़िस अउ सबो झन ल खाय-पिए बर दिस। फेर ये बात ल कोनो ल नि बताइस। बिहान दिन तीनों जेठानी फेर सुन्ता बांधिन अउ घर के मन सबो अपन-अपन काम-बुता म बगरिन तंहा ले तीनाें जेठानी एक ठन गगरी ल टोेंड़का-टोंड़का करके सतवंतिन ल कथे- घर म एको बूंद पानी नइए देखत नई अस। जा ये गगरी ल धर अउ नंदिया ले पानी लान। सतवंतिन ह गगरी ल धरिस अउ पानी लाने बर गिस। पानी ल गगरी म भरिस ते तरतर-तरतर निथरगे। गगरी ह तो जगा-जगा टोंड़का रीहिस, कहां ले थिराय पानी ह। सतवंतिन ह गगरी ल मढ़ा के रोवत- गुनत बइठगे। येला नंदिया म बइठे मेंचका मन देखिस त सतवंतिन ल पूछथे- तंय काबर रोवत हस बहिनी मुड़ ल धर के। सतवंतिन कथे- काला बताववं मेंचका हो, मोर जेठानी मन पानी लाने बर एदे टोंड़कहा गगरी ल देय हे, अब तुंहि मन बतावव एमा कइसे पानी लेगंव मेहा। मेंचका मन कथे तेंहा संसो झन कर बहिनी हम तोला उपाय बतावत हन। गगरी ह जउन-जउन मेर टोंड़का हे, वोमा हमन चटक के बइठ जथन, तहं ले पानी नइ निकले। अइसे कहिके मेचका मन टोंड़का-टोंड़का म बइठगे। अब सतवंतिन ह गगरी म पानी भरिस अउ घर म लान के दूसर गगरी म ढार दिस, मेंचका मन चुप्पे निकल के भगा गे। एती वोकर जेठानी मन देखिस ते फेर अचरज म परगे। कथे- अरे ए तो टोंड़कहा गगरी म पानी घला लान डरिस। जइसने कबे तइसने कर डारथे कलजगरी दुखाहाही ह। तीनों जेठानी फेर सुन्ता होइन अउ मंझन बेरा फेर सतवंतिन ल बलाइस अउ कथे- रांधे-गढ़े बर लकड़ी नइए तेला नइ जानत हस। तब सतवंतिन धीरेकुन कथे- त चलो न दीदी हो चाराें झन जा के थोर-थोर ले आनथन लकड़ी ल। अतका म तीनों जेठानी गुरेरत कथे- जाना तेंहा एके झन जंगल। अब सतवंतिन ह डोरी ल धरिस अउ निकलत रहय घर ले। अतका म तीनों जेठानी मन वोकर हाथ के डोरी ल नंगा लिस अउ कथे- छोंड ये डोरी ल ते तो बड़ सतवाली अस न, जा बिन डोरी के लानबे लकड़ी ल। बिचारी सतवंतिन ह रोवत-रोवत चल दिस एके झन जंगल कोती। ऐती चाराें भाई मन आज बिहनिया ले कुसियार बेचे बर गेय रिहिस। कुसियार ह तुरतेताही बेंचागे, ते पाय के संझकेरहा घर आगे। डोकरी-डोकरा मन घला आज अपन काम बुता करके जल्दी आगे, सबो झन तो घर म हें, फेर सतवंतिन के आरो नइ मिलिस, तब डोकरा ह अपन तीनों बहू मन ले पूछथे- कस वो, सतवंतिन कहां गे हे नइ दिखे। तीनाें बहू मन एक दूसर ल अंखियावत कथे- हमन का जानबो कहां गे हे तेला, बतातिस तेला जानतेन। वो तो सब के दुलौरिन ए, ते पाय के मुड़ म चढ़त हे। किंजरत हे अपन मन ले।
वोतके बेर आगे सतवंतिन ह, अउ मुड़ म बोहे लकड़ी के बोझा ल धिरलगहा अंगना म मढ़ाइस। एती लकड़ी ह माढ़िस अउ चार ठन बड़े-बड़े गंऊहा डोमी सांप ह मुड़ी उठा के खड़े होगे। डोकरी ह देखके डर्रागे अउ सांप-सांप कहिके गोहार पारिस। सांप के नाव ल सुनके वोकर चारों झन बेटा मन लउठी धर के आइन अउ सांप ल मारे बर दौड़िन। अतका म सतवंतिन कथे- एला झन मारो हो, इहि मन मोर लकड़ी ल बांध के लानिस हे। त डोरी धर के नि जाय रते वो वोकर ससुर किहिस। अतका म सतवंतिन ह सुसक-सुसक के सबो बात ल बतावत कथे- बिन ढेंकी के धान कूट, टोंड़कहा गगरी म पानी लान, अउ बिन डोरी के लकड़ी लान ए सब करनी आय हमर जेठानी मन के, मेहा अपन सत-इमान के रद्दा म रेहेंव, ते पाय के उप्पर वाला ह मोर बर छाहित रिहिस अउ बिन ढेंकी के भरही चिरईमन धान ल चाउर बना दिस, टोंड़कहा गगरी म बिचारा मेंचका मन बइठ के पानी लाने म मदद करिन अउ बिन डोरी के लकड़ी लाने बर ये नांग देवता मन सहायता करिन। अतका सुनके तीनाें झन भाई के एडी क़े रिस तरूवा म चढ़गे, अउ अपन-अपन गोसइन के डेना ल धरके हेचकारत कथे- जाव निकल जाव, अब ये घर म तुंहर बर थोरको ठउर नइए। गउ बरोबर बिचारी बहू ल बाराहाल करत हो, अइसने भला तुमन ल करे तब कइसे लागहि। अतका म तीनों जेठानी मन अपन-अपन गोंसइया ल माफी मांगत कथे- एक बखत हमला छिमा दे दव, अब अइसन गलती कभू नइ करन। छोटकी वोकर बर हमन ल जलन होय, तेकरे सेती अइसन अनित कर पारेन।
अतका म उंकर ससुर डोकरा कथे- जेकर जइसे सुभाव रथे वोला वोइसने माया परेम मिलथे नोनी हो, तहुं मन अपन अंतस ल सतवंतिन बनाव, वोइसने तहूं मन ल मया परेम मिलही। मुड ल गड़िया के तीनों जेठानी मन सतवंतिन ल कथे- हमन अनित कर डरेन छोटकी, रिस झन करबे बहिनी। अब सबो माई-पिला जुरमिल के रबो। सतवंतिन कथे- मोर मन म बैर भाव नइए दीदी हो। सब दिन मेहा तुमन ल अपन बड़े बहिनी मानेंव, अउ अभो घला मानहूं। तुमन अपन अंतस के मइल ल धो डरव इहि सबले बड़े छिमा आय। अइसने ढंग के सतवंतिन के सत-इमान अउ धरम-करम ले सबो परिवार एक होगे, अउ बने सुग्घर खाइन कमाइन राज करिन। दार भात चुरगे मोर कहिनि पुरगे।
पुनुराम साहू ‘राज’
निवास. पो. मगरलोड
जिला धमतरी

robotstxt: allowed

filter: keep


text:
मया-पिरीत के भूंइया छत्तीसगढ़,सेवा सद्भाव के मीठ अमृत छत्तीसगढ़,सोझ,सहज,सरलता के भूंइया छत्तीसगढ़,जिहां सिरजन,संस्कार,समरसता के बोहवत हे गंगा धार। इही निरमल धारा म हमर छत्तीसगढ़ के लोक परब अउ तिहार मन सिरजे हावय। हमर परब अउ तिहार मन खेती संस्कृति ले जुड़े हावय जउन ह मनखे ल मनखे संग जोर के कारज करथे। मनखे के हिरदे म प्रकृति अऊ खेती के प्रति मया पलपलावत रहिथे। खेती-किसानी के संग जिनगी जुड़े रहिथे। हमर खेती संस्कृति के अलगे चिन्हारी हे जेखर सेती हमर महतारी ल ‘‘धान के कटोरा‘‘ कहिथे। ‘‘धान के कटोरा‘‘ जब लबालब भर जाथे तब किसान-किसानिन के हिरदय म उछाह समा जाथे। इही आनन्द-उछाह के भाव ह परब के रूप म दिखथे।
हमर खेती संस्कृति म तीज-तिहार मन के अलगे महत्व हावय। हमर परब मन जीवन में सीखे के संदेश देवत रहिथे। जतका हमर परब अऊ तिहार हे ओमन जिनगी म सिरजन,सिखावन,संस्कार,सेवा-सत्कार,समर्पण,सम्मान अऊ विनम्र बने के भाव परोसत रहिथे। इही भाव ल समोखे बर मन ल फरियर होना जरूरी हे। फरियर तन-मन म दान-पुन के भाव घलो भरे रहिथे। दान-पुन के अइसन महापरब ‘‘छेरछेरा‘‘ हे जेमा सब अन्न दान करके अपन जीवन ल धन्य मानथे।
‘‘छेरछेरा‘‘ तिहार दान-पुन के सब ले बड़े परब आय। ‘‘छेरछेरा‘‘ तिहार हमर खेती संस्कृति ले जुड़े हावय। चौमासा के बेरा म किसान-किसानिन मन अन्न उपजाय बर जांगर टोर कमाथे अऊ मिहनत के फसल पक के तियार हो जाथे,लुवा-मिंजा के सकला जाथे अऊ घर के कोठी धान ले लबालब हो जाथे तब जम्मो छत्तीसगढ़िया मन के हिरदय म आनन्द उमंग समा जाथे। अइसन उछाह के बेरा म छोटे-बड़े सब अन्न दान करथे तब इही बेरा बखत ‘‘छेरछेरा‘‘ कहाथे।
छेरछेरा तिहार पूस पुन्नी के दिन मनाये जाथे। ये तिहार ल मनाये के पाछू हमर इतिहास जुड़े हावय। रतनपुर के कल्चुरी वंश के राजा कल्याण साय आठ बरस ले मुगल शासक जहांगीर के तीर रिहिन। आठ बछर बाद राजा जब रतनपुर लौटिन त जनता मन ओखर दर्शन पाय बर आस लगाय देखत रिहिन। परजा के पालन करईया महारानी फुलकैना राजा के लौटे म,उछाह म जनता मन मेर राजा ल नई जावन दिस फेर जब उनला अपन भूल याद आईस तब रानी फुलकैना संग राजा कल्याण साय जनता ल दर्शन देइस अऊ जनता मन ल सोना-चांदी के सिक्का बाटिन। ये दिन पूस महिना के पुन्नी तिथि रिहिस। राजा कल्याण साय ह ये दिन ल हर बछर पूस पुन्नी छेरछेरा मनाय के घोषणा करिन तब ले छेरछेरा पुन्नी मनाय जाथे। ये परब ल मनाय के पाछू दूसर कारन नवा फसल आय के उछाह अऊ धरती के बेटा किसान के आनन्द मंगल के भाव परमुख हे। संगे-संग बढ़िया धान के उपज होय के सेती गांव के देवी-देवता अऊ घर के देवी-देवता मन ल घलो धन्यवाद दे बर अऊ ओकर शुभआशीष पाय बर छेरछेरा पुन्नी मनाथे। छेरछेरा पुन्नी के दिन जम्मो छत्तीसगढ़िया मन धान (अन्न) के दान करथे। ये दिन अमीरी-गरीबी,छोटे-बड़े,ऊॅच-निच के भेद नइ रहय सब मिल के अन्न दान करथे अऊ छेरछेरा मनाथे। छेरछेरा पुन्नी के दिन जम्मों लइका-सियान,बुढ़वा-जवान सब टोली बनाके घर-घर छेरछेरा मांगे बर जाथे अऊ सबो झन एक समवेत स्वर म कहिथे-
छेरछेरा तिहार के उछाह म जिंनगी म आनन्द के धार बोहा के तन-मन ल गुदगुदा देथे अइसन तिहार ले आपस म मया-पिरित,मेल-मिलाप,भाई चारा के भाव मजबूत होथे। छेरछेरा मांगत बखत नाचत-गावत मेल-मिलाप करत एक घर ले दूसर घर जाके छेरछेरा मांगथे। छेरछेरा पुन्नी के बेरा म डण्डा नाच नाचत गावत आनन्द मनावत छेरछेरा मंगईया मन के टोली आघू बढ़त जाथे। नोनी मन सुवा गीत गावत सुवा नाच करत छेरछेरा तिहार के महक ल चारो डहार महकावत रहिथे।
छेरछेरा पुन्नी के महकत सुगन्ध अपन सुगन्धि ले मनखे के मन म,जीवन म,जेवन म घलो उछाह के सुगन्ध बगरा देथे। ये सुगन्ध ह हमर छत्तीसगढ़ के रोटी-पीठा,कलेवा म महर-महर महक जाथे। छेरछेरा पुन्नी के दिन किसिम-किसिम के कलेवा बनथे फेर ये तिहार म पुरी रोटी के अलगे महत्व हे। पुरी रोटी ल हिरवा (कुलथी) दार,गुर,तिल ल कुट के मिला के चाउर पिसान के घोल म डुबो के निकाल के तेल म तल के बनाय जाथे। हिरवा,गुर,तिल ह जड़काला के मौसम म फायदा घलो पहुंचाथे।हिरवा दार के अतेक औषधि गुन हे कि येहा पथरी जइसन रोग ल घलो ठीक कर देथे।
छेरछेरा अऊ पूस पुन्नी के मंगल बेरा म नवा धान के पिसान के दुधफरा,फरा विशेष रूप ले बनाय जाथे अऊ कहे गये हे-
‘‘चउर के फरा बनाएव थारी म गुड़ी-गुड़ी,
धानी मोर पुन्नी म फरा नाचे डुआ-डुआ
तीर-तीर मोटियारी माझा म डुरी-डुरी
चउर के फरा बनाएव थारी म गुड़ी-गुड़ी।‘‘
पूस पुन्नी के मंगल बेला म छत्तीसगढ़ म मड़ई मेला के आयोजन घलो होथे। येमा बलौदा बाजार भाटापारा जिला के कसडोल विकासखण्ड के तुरतुरिया मेला सबले प्रसिध्द हावय। बिरकोनी (महासमुन्द) बिरकोनी के चण्डी मेला,सगनी घाट (अहिरवारा),चरौदा (धरसींवा),अमोरा,रामपुर अऊ रनबौर के पुन्नी मेला के अलगे पहचान हे।
छेरछेरा पुन्नी के उछाह उमंग,आनन्द,उत्सव,उल्लास के भाव मनखे के जिंनगी म नवरस के संचार कर देथे। दान-पुन के महापरब आपस म मया पिरीत ल गहरा देथे। दान पुन के रिवाज ह खेती संस्कृति के महत्व ल घलो बढ़हा देथे। अइसन गौरवमयी परब ल आज सहेज के राखे के जरूरत हे तभे हमर अवइया पीढ़ी मन ल छेरछेरा पुन्नी के महत्व समझ आही। जब हमर कोठी-कोठार भरे रही तब हमर छेरछेरा पुन्नी के महक अऊ चारो डाहर महकही।
‘‘धन-दौलत के झन कर तैं गरब
दान-पुन के सुघ्घर हावय महापरब
छेरछेरा पुन्नी के बेरा
माई कोठी के धान हेरहेरा।‘‘
जवाहर लाल सिन्हा
ग्राम-मचेवा
वि.ख.-जिला-महासमुंद
मो.नं.-9425561347, 8839201173


text:
खरपतवार के निंदाई
बबा कहिथे कस रे नाती
ये का हे तोर खुरापाती
खेत-खार मा कतका बुता परे हे
फेर तोर आखी कोन कोती गडे हे
ए बाबा !
ते मोला बता
घान हा बोवागे
खातु घलो छितागे
त अउ का बुता परे हे
अरे बईहा ! जा बारी-बखरी ला बने निहार
चारो डाहार खरपतवार मन बाडहे हे
तेन ला चतवार !
ये बेलिया दुबी अउ किसम किसम के कांदी मन
भकभक ले जामे हे ।
अउ भाटा मिरचा अउ पताल मन बेसहारा सही
भुइयां मा लामें हे ।
जम्मो खतु मन के रोस ला खरपतवार मन तिरथे ।
अउ साग भाजी मन मरत गिरत हे ।
देखते देखत बारी मा
बन हा पटटा जाही
तेकर सेती इकर निंदाई जरूरी हे।
फेर बबा ! मोरो एक ठन मजबुरी हे ।
हमर देश मा धलो चारो कोती
किसम किसम के भष्टाचार के खरपतवार
उपज गेहे
जेन मन विकास योजना के खाद ला चुसत हे ।
फेर तोर दिमाग मा ये बात नि घुसत हे ।
आम जनता के कमा कमा के मरत हे
फेर ऐ भ्रष्ट नेता अउ अफीसर मन काकरो सनसो नी करत हे ।
चरो डहार चोरी बेइमान रिश्वतखोरी जोर हे ।
जनता के सेवक बने सब भ्रष्ट बेईमान अउ कामचोर हे।
अउ जनता मन बिचारा होवत कमजोर हे ।
तेकरे सेती बाबा मोर गोठ ला तै कान देके सुन।
अउ मने मन गुन ।
जइसे निंदाई बिना तोर खेत खार लाचार हे ।
वइसन हमर देश धलो ये रोग से बिमार हे ।
जमो किसान अपनेच खेत के सनसो करही
त मोर देश मा बाढ़त खरपतवार के निंदाई कोन करही ।
मथुरा प्रसाद
बलौदा बाजार, छ.ग.
मोबाईल : 094 06 072126


text:
देवारी तिहार संग स्वच्छता तिहार
आप सबो झन जानथव हमर छत्तीसगढ़ मा बारो महिना तिहार होथय।संगे संग उपास धास, नवरात्रि, गनेस आनी बानी के उछाह। फेर देवारी तिहार के महत्तम अलगेच हावय।कातिक महिना के तेरस ले सुरु होके पांच दिन तक मनाय जाथे।कहे जाथे देवारी तिहार ह भगवान राम के सीता संग अजोध्या लहुटे के खुसी मा मनाय जाथे। छत्तीसगढ़ कौसिल्या माता के मइके अउ रामजी के ममागांव आय।तेकर सेती इहां जादा उछाह ले मनाथे।अइसे देवारी तिहार पांच दिन के कहिथे।फेर एकर तियारी 15 दिन पहिली सुरु हो जाथे। कहे जाथे लछमी माता ह दरिद्र घर अउ गंदा जगा मा नइ जाय। एकरे सेती सबो घर मा देवारी के पहिली अरोस परोस के बन बक्खर ल चतवारथे। घर के ओन्हा कोन्हा (ओन्टा कोन्टा) ल साफ सफई करथे अउ लिपथे पोतथे।जुन्ना पुराना टूटे फूटे जिनीस , बिगड़हा उपरहा जिनिस, सब के सफई देवारी मा होथे। स्वच्छता अउ देवारी के नत्ता सुघ्घर हे।जब तक अरोस परोस, घर कुरिया के साफ सफई नइ होही तब तक तिहार के उछाह नइ होय।बड़हर होय कि गरीब सब अपन सक्ति उपर भक्ति करथे। स्वच्छता मा सिरिफ घरेच सफई नइ रहय। ओढ़े जठाय के कथरी गोदरी, परदा ,सजावटी जिनिस , दीवान आलमारी, सोफा टेबल सब के साफ सफई करे जाथे।स्वच्छता अतकी मा नइ रुकय।देवारी तिहार बर लछमी पूजा के दिन नवा कपड़ा पहिर के पूजा करे के उदिम करे जाथे।जौन नवा कपड़ा नइ बिसार सकय ओमन अपन जुन्ना कपड़ा ल उजरा के पहिर के पूजा करथे।पांच दिन ले अंगना ल गोबर मा लीपे के उदीम करथे। जौन जगा मेर पूजा करे जाथे ओ जगा के स्वच्छता के जादा धियान रखे जाथे।अइसनेच पूजा मा लगइया जिनीस, मिठई, फर, खाय पिये के जिनिस, दूध दही , के स्वच्छता के धियान रखेबर परथे।कुल मिलाके देवारी तिहार स्वच्छता के तिहार आय। फेर आज के पढ़े लिखे मनखे अउ परिवार कहाने वाला मन चाहे वो पइसा वाला होय कि नउकरिहा, तिहार मा साफ सफई ल पइसा खर्चा बताथे। तीन चार बच्छर मा एक घांव लिपई पोतई कराथे अउ कहात रथे हमर उपर लछमी माता के किरपा नइ होवत हे।घर के अंगना अब कंक्रीट अउ टाइल्सवाला हो गे हावय।गोबर मा लिपे के जरुरत नइ परय। सबले जादा पढ़े लिखे पीढ़ी मन एला मानय नहीं अउ साल भर लछमी बर रोवत रथे।बड़े बड़े अस्पताल, इस्कूल, मंदिर देवाला जिहां स्वच्छता उपर जादा धियान देय जाथे एकर सबले बड़का परमान आय।जौन परिवार अपन घर ल देवारीच तिहार मा ही नहीं सबर दिन स्वच्छ राखही ओकर घर मा लछमी माता के किरपा जरुर बरसही।स्वचछता अपनाव देवारी मनाव किरपा पावव।
हीरालाल गुरुजी “समय”
छुरा, जिला- गरियाबंद


text:
जिला महोबा, ब्लाक कबरई, गांव सुनैचा (रिवई)। एते के आदमियन को आरोप हे कि प्रधान ओर सचिव के कारन गरीब आदमियन खा कोनऊ तान को लाभ नई मिलत हे। जीसे आदमियन ने 8 जून खा डी.ए. खा दरखास दई हे, जांच करा आवास की मांग करी हे। एक हफता के बाद भी कोनऊ जानकरी नई भई ओर न कोनऊ जांच के लाने गओ हे।
गांव के सुशीला, बिट्टन, छोटी पत्नि छंग्गू कहत हे कि हम गरीब ओर दलित जाति के आदमी हे झोपड़ी बना के रहत हे। रामपाल, हरीराम, प्रधान ओर सचिव हमसे तीस हजार रूपइया मांगत हे। हमने देय से मना करो तो हमाओ आवास के लाने फारम नई भरत हे। जीखे घर पक्के बने हे ओर गाड़ी हे ऊखे आवास के लाने फारम भर दये हे। सचिव सुर्दशन नामदेव बताउत हे कि गांव में आवास देय को लक्ष्य होत हे। ओई हिसाब से गांव मे आवास दये हे। आदमी दरखास देत हे जांच होत हे अगर जांच मे सही पाओ गओ तो दे दये जात हे। बिट्टन ओर हरीराम खा आवास पास हो गओ हे।


text:
भरारी गांव आप मन देखे हौ के नई। बिलासपुर ले रतनपुर जाय के रद्दा म 20 किलोमीटर दूरिहा हे। वइसे तो छत्तीसगढ़ में भरारी नाव के कई ठन गांव हे। फेर मंय कहत हंव तेन भरारी के अलगेच महिमा हे। जुनब्बी राजधानी रतनपुर के तीर म बसे के सुबास तो मिलबे करथे। सड़क ले उतर के एक किलोमीटर भाठा पार करै के बाद एक ठन तरिया मिलथे जेकर पानी म पुरइन के पान अउ कमल के फूल लहलो - लहलो करत रथे।
बस थोरिक दूरिहा म रथे, प्रदीप सुकुल महराज। आयुर्वेदिक डाक्टर हे। ऊंकर पुरखा मन इहां के मालगुजार रहिन। ऊंकर माता जी गायत्री परिवार के साधिका ये। संस्कृत के वैदिक मंत्र के टप्पा उच्चारण करथे। हम्मन उनकर घर म पहुंचेन त अंगना म खटिया म बइठे किताब बांचत रहिन। देख के खुश हो गइन। अइसन सुवागत करिन जाने कब के नाता रिश्ता ये।
हमन राष्ट्रीय सेवा योजना के सिविर लगाये के परस्ताव ले के गै रहेन उंकर गांव। खुशी - खुशी उंकर सहमति मिलिस अउ उन हर सब परकार के सहयोग करय के बचन दीन। पान - परसाद खवइन - पियाइन अउ बिदा करिन। तीसर दिन ले हमर सिविर शुरू होगे पूरा ताम झाम के संग। होत बिहान ले रमायन पाठ हो लगिस। मंझनियां बड़े - बड़े बिद्वान मन के बोली बचन ल सुने बर चार गांव के आदमी आय लगिन। ऊंकर सुख - दुख के बात होवय। खेती - किसानी के बिकास के रद्दा घलोक बताए जाए।
संझा बेरा लकठा - परोस के गांव म घलौ जन जागरन के हवा फइलाय बर जावत रहेन। ऐसने हे सेमरा नाव के गांव म घूमत रहेन के देखेन एक झन अधेड़ उमर के माइ लोगन पखरा म छुही कुटत रहिस। पता चलिस के ये गांव के तरिया म छुही मिलथय। येला पखरा म कूट - कूट के ढूढ़ा बांध के सूखो देथे औ जब काम परथे येला घोर के घर के लिपई - पुतई करथे। ओ माइ लोगन के चेहरा म छुही के सफेद छिटका बड़ सुघ्घर दिखत रहय। ओकर लंग गोठियाये बर हमन ओकर तीर म ठाढ़ हो गयेन। ओहर कहिस - थोरिक दुरिहा घुच्चके ठाड़े रहव बाबू। छुही छिटक जाही त कोनो कदर के नइ रहि जाहव।
मंय कहेव- कछू नइ होवय माताराम, तरिया म धो लेबोन .... । छुही कुट रहिन ते माइ लोगन कहिन - च्च् मोर छुही के छिटका नइ छूटय बाबू, एक पइत जेन ल लग गे तेन ल लग गे ज्ज्। मंय ओकर बात ल सुनके थोरिक अकचका गेंव। कहेंव - च्च् तोर छुही म का मोहनी हवय माताराम जेन नइ छूटही, अब तो चूना के जमाना ये। छूही ल पूछत कोन हे।ज्ज् वो फेर जुवाब दीस - च्च्कतको चूना आ जाए बाबू, सत के रंग म नइ पूरै। एक पंइत एकर रंग जेन ल लगगे वो हर जनम भर चिन्हउ हो जाथे।ज्ज् मंय ओकर अड़गुड़हा गोठ न सुन के अकबका गयेवं। मंय पूछेवं तोर का नाव हे। दाई तंय कोन पारा के अस ? वो ह कहिस - च्च् मोर रैमुन नाव हे बाबू, अउ मंय पनिका पारा के अंव। चल न ओ दे तो मोर घर हे। मंय ओकर संग ओकर घर चल देहेवं।
सुघ्घर लिपे - पोते घर अंगना म खटिया बिछा दीहिस औ कहिस च्च्बइठव। आप मन तो बामन देवता हो हौ। ज्ज् मंय पूछेव - च्च्तंय कैसे जान डारे?ज्ज् वो ह कहिस - हमन देख के अजम लेथन। ज्ज्आगू के भिथिया म छूही के आठ दस ढूढ़ा च्च् लड्डू ज्ज् माढ़ेदेखेव त पूछ पारेंव - तोर घर तो अतेक अकन छुही केढूढ़ा हे ऐला तंय बेचथस का ? ज्ज् वो कहिस - बेंचव तो नइ फेर मयारूक पहुंना मन ल देथौ जरूर। आपै मन एक ठन ढूढ़ा ले जाहवज्ज् मंय कहेव - नहीं - नहीं, मंय का करिहौं, मोर घर तो सब चूना म पोताथे। रैमुन कहिस - छूही के रंग ल चूना के रंग कहां पाहै महराज। छूही के रंग म छूही कूटवैया के मया मिले रथे ऐमा पोते म घर म मया के महमयी समाये रथे। मंय कहेंव - बने हे भई, मोर झोला म डार दे। महुं देखवं मया के महमहाई ल।
रैमुन ल रात के सिविर के सांस्कृतिक कार्यक्रम म आये के नेवता देके मंय अपन विद्यार्थी मन संग भरारी के अपन सिविर म लहुट आयेवं। मंय बहुत बुद्धिजीवी आदमी अंव मोला टोना टामन म बिस्वास नई हे फेर जाने काहे मोर मन म रद्दा भर रैमुन के चेहरा ओकर बोली रहि रहि के गूँजे लागिस - मया के महमहाई ....।
रात के आठ बजे के सांस्कृतिक आयोजन मं रैमुन अपन गांव के सखी सहेली के संग आइस। दस बजे कार्यक्रम खतम होगे त जाय के बेरा पांव परे बर आइस। मंय पूछेव - तोला हमर कार्यक्रम कइसे लगिस रैमुन? वो कहिस - तुहंर पढ़वैया लिखवैया मन के का पूछै लाइक हे महराज, तुहर राजन गुरूजी के गोठे मे मोहनी घोराये हे। प्रभाकर दरसन घलाव मन हमर गमंत के अतका सुघ्घर नकल कर लेहै तेकर अंदाज हमला नै रहिस। वाह - वाह महराज, तुहंर सिविर के जय जयकार होवय। मंय पूछ परेवं - तहूं ल कुछू गाये बजाये आथे रैमुन? वो ह कहिस - कोन जनि आप मन छत्तीसगढ़ी के वो हाना ल सुने हव के नइ च्च्आन के नाचे त पनकिन के मटकाय ज्ज् मंय कहेंव - कब सुने बर मिलही तुहर गीत? रैमुन कहिस - अभी महराज, चलव न मोर गांव तक अँजोरी रात तो आवय। अमरा के आ जाहा। एकर ददा घलाव लँग भेंट हो जाहै। मंय मंत्रमुग्ध के समान पाछू - पाछू चले देहवं। नहर के पारे - पार रद्दा। दूनों डहर खेत। कुंआर के महिना। धान के बाली म दूध भराय रहय। एक बिचित्र खुशबू ले खार गमकत रहै। रैमुन के करमा सुरू होगे - हाय रे, हाय रे, तरोई फूलय रे। संझा के तो बेरा म तरोई फूलय रे .... बैराग ले ले भइया, मंदिर दीया बार ले बैराग ले ले ... डोंगरी म रे तेंदूपाना टोड़े ल जाबो डोंगरी म रे ...।
रद्दा कइसे कटगे गम नइ मिलिस। गांव के बाहिर म रैमुन के घर छानी म कोहड़ा के फरे - फर चमकत रहय। हमर आवाज ल ओरख के रैमुन के घरवाला जाग गे। दरवाजा खोलिस। अंगना म खटिया दसाइस। मोला बइठारिस अउ रैमुन घर भीतरी चल दीस। थोरिक देर म सम्हर पखर के निकरिस। हाथ रखै मादर ल अपन गोसइयां ल देके कहिस - अच्छा बजाबे, केम्प वाले गुरूजी ल देखाय बर हे। फेर शुरू होइस, अहोरास। रैमुन के नाच अउ ओकर घरवाला के मादर के थाप धा तिन्न धा तिड़कत धा किन... किन .. धाय ...।
रात अधियागे। रैमुन कहिस - अब जावव महराज, नांगर च्च्ताराज्ज् ठडिंयागे तुहर विद्यार्थी मन अगोरत होहय। लहुटेव त रद्दा भर अइसे लगय जइसे चांदनी म उड़ात हंव। दूरिहा - दूरिहा तक शांत प्रकृति ओंकार नाद। सिविर म आयेव त मोर संगी मन पूछिन - कहां चल देहे रहौ सर जी, हम मन रद्दा देखत रहेन। मंय कहेंव - अंजोरी रात म खोखमा [ कुमुदनी] के फूल देखे गै रहेंव गा।
सिविर के बांचे पांच दिन ऐसने रोज आधा रतिहा तक रैमुन के घर म नाच गान देखे के मउका मिलिस, नैन जुड़ागे। गंवई गांव म लोक गीत ल ऐसन सुघ्घर गाना अउ करमा नाच के ऐसना थिरकना मंय अपन जीवन मं पहिली बार देखेवं। देखते - देखत हमर केम्प के दसवां दिन आगे। आज रात केम्प फायर हे सिविर समापन के रात। देर रात तक सांस्कृतिक कार्यक्रम चलिस। रैमुन मोर तीर म आके पैलगी करिस। कहिस - मया दया धरे रइहौ महराज, काल कतका बेर रवानगी हे। मंय कहेव - बिहिनिया आठ बजे बस आ जाहे रैमुन, तोर लँग कुछ बात करना रहिस। चलना, डबरी पार कती चली। खोखमा के फूल देखब। रैमुन तियार होगे।
रद्दा म ओकर ले पूछेवं - रैमुन तोला डर नइ लागय। गांव वाले मन तोला का कहिही। रैमुन कहिस - जेन डरिस, तेन मरिस महराज। नवा - नवा आये रहेवं ता महूं डेरावं कोनो कु छू कहै मत। अब लगथे - काला फुरसत हे मोला देखे के। सब अपन म मगन हे। महूं अपन भीतर के परमात्मा मा मगन रथौ महराज। एकर ददा घलाव ल दे गुन गुरू ऐसने कहे हे नारी परानी म महमाया ल देखबे ओला कभू दुख मत देबे। कभू कठोर बानी मत बोलबे तब ले जेन परमात्मा देहे ततके म मगन अपन काम बूता करत रथन।
मंय सोचे रहेंव - जाती बिराती रैमुन कुछू पान परसाद के रूप म कोनो कोती ल छूए टमरे ल देहे फेर ओकर तेज ल देख के मंय भोचक्का रहि गयेंव। अंजोरी रात में साक्षातï् महमाया प्रकट होगे अइसे लगिस। गीता म ऐसने ल भगवान कृष्ण जी श्री अउ कीर्ति कहे हे।
मंय कहेंव - रैमुन, अब पता नइ कब भेंट होहै। मंय सोचे नइ रहेवं नानकन गांव म तोर सही औ तोर घरवाला सही कलाकार लँग भेंट होहै। मोर धनभाग।
- ककरो धनभाग नोहे महराज, वो महमाया दाई बहुत दयालु हे अपन भैरो मन ल जगा - जगा भेज के भेंट करावत रथे। आप मन ल मंय देखके ओरख डारेंव महराज के आप मन मोर देगुन गुरू के रूप आव, तभे तो अतेक मया बंधिस।
मंय कहेंव - इतवार के मंय अपन गांव सेंदरी आथौ रैमुन। कभू तोर मन म मिले के मन लगिही त आबे, तरिया के खाल्हे म मोर फारम हे। रैमुन के आंखी ले आंसू बोहाय लगिस। हमन सिविर लहुट आयेन। दूसर दिन सभा होइस। जाय के बेरा सुकलाइन गौटनिन असीस दीहिस। हम मन रवाना होगेन।
दू महिना बाद रैमुन इतवार के रैमुन मोर फारम म आइस। लगिस जना मना कोई देवी आगास ले उतरे हे। कहिस - महराज, मोला पांच सौ रूपया देवव तो ....।
- का काम आगे रैमुन ....? मंय पूछेवं।
रैमुन कहिस - नवा मांदर बिसाये बर हे महराज। जुन्ना मादर फूटगे।
मंय कहेंव - दूसर होतिन त खाये पिये बर रूपिया मागतिस,दवा दारू बर रूपिया मागतिस मादर बर रूपिया के मांग सुनके मोला अच्छा लगिस।
रैमुन कहिस - जियत - जागत रेहौ त धान मिस के रूपिया ल देहौ महराज, नई ते छुही के ढूढ़ा के कीमत समझ लेहौ।
मंय हंसत - हंसत रूपिया दे दियेंव। कबीर दास जी लिखे हे -
अगिनी जो लागा नीर में कंदू जलया झारि।
उतर दखिन के पंडित रहे विचारि बिचारी॥
बी - 5 नेहरू नगर, बिलासपुर6छ.ग.8


text:
गियान के जोत
पऊर साल मैं ह बालोद गे रहेंव। बालोद गेस त गंगा मइया के दरसन करना तो जरूरी हे। मैं ह ऊंहा दरसन करे बर आयेंव। मन खुस होगे एकदम खुल्ला जगह हे। बड़े जन अंगना देखके अइसे लगीस के थोरिक देर बइठ जाथंव। मैं ह अंगना के छांव म बइठ गेंव।
थोरिक देर म तीन-चार झन माई लोगन अइन अऊ दरसन करके मोर तीर म बइठगे। ऊंखर बातचीत ले अइसे लगीस के वोमन लइकामन ल पढ़ाथें। मैं ह पूछ परेंव कहां पढ़ाथव। थोरक सांवर असन माई लोगन कहिस, मैं ह इहें के आंगनबाडी म पढ़ाथंव, ये ह मोर सहायिका आय। ओखर बाजू म खड़े रहिस तेन ल बतइस के ये ह दूसर आंगनबाड़ी म पढ़ाथे। सब झन उठ के जाय ले लगीन त वो ह मोला पूछथे तहूं टीचर हस का दीदी, मैं कहेंव नहीं। मैं ह समाज सेवा करथंव, रयपुर म रहिथंव। वो ह कहिस तभे तो सोचत रहेंव हमर बालोद म नवा कस लागत हावय। मैं ह पूछेंव तोर काय नाव हें। तैं कतका पढ़े हस।
मोर नांव फगनी हे। तैं ह दीदी मोर अइसना नस ल धरेस त तोला काय बतावंव। दीदी मैं तोला अपन बारे म बताहूं, कोनजनी काबर तैं ह मोर बहिनिच्च असन लगत हावस। मैं ह तो अभी पराइवेट बीए प्रिवियस म हावंव। मोला बहुत अचरज लागीस के अतेक पढ़े लड़की आंगनबाड़ी म पढ़ावत हावय। चाहतीस त शिक्षाकर्मी म भरती हो सकत रहिस हे। फेर तो मोला ओखर चेहरा म हांसी के बीच म पीरा ह दिखाई दीस अपन संगवारी मन ल जावव कहिके भेज दिस ‘आ दीदी ये पेड़ के नीचे म बइठ’ दूनों झन बइठ के गोठियाए ल लगगेन। फगनी थोरक सांवर दूबर-पातर रहिस हे। ओखर दांत ह थोरिक बाहिर निकले रहिस हे। फगनी ह जब तक खड़े रहिस, मुचमुचातेच्च रहिस हे।
मुस्कात फगनी ह कहिस मै ह दीदी अपन पढ़ई ल बिहाव के बाद करे हंव। मोर बिहाव होईस त चौथी पढ़त रहेंव। मोर घर वाला माखन ह बारहवीं तक पढ़े रहिस हे, वो ह अस्पताल म काम करथे। बिहाव होईस त पढ़ई छूटगे मैं ह दू साल के बाद कहेंव महूं ह पांचवी के परीक्छा देवाहूं त माखन ह कहिस हां-हां परीक्छा दे दे। फेर तैं ह पढ़बे कइसे।
महूं सोचेंव बिहनिया ले जंगल डाहर जाके लकड़ी बीन के लानथंव। घर ल लीप, बहार के आगी बारथंव। रांध के सास- ससुर दू झन देवर अउ माखन ल खाना खवा के सब के कपड़ा- लत्ता ल कुंआ म धोए बर बइठथंव। दू बज जथे। खाना खा के फेर जंगल डाहर लकड़ी छेना लाने बर चल देथंव। नई जातेंव त कोनो अऊ बीन लेतीन। पांच बजे आके आगी बारथवं। फेर रंधई- खवई दिन ह बीत जाय। माखन के पईसा ह अतेक झन ल पूरय नहीं। खेती-खार रहिस नइए। बनिहार बूता सब करत रहिन हे। सास-ससुर अथक होगे। दूनों देवर पढ़त हांवय। मैं पड़ोस ले पांचवी के पुस्तक लान के रात कन पढ़ंव। रात ले कंडिल बरत देख के माखन ह उठ के अइस देखे बर। मोर पुस्तक मन ल देख के कहिथे, अरे पगली मोला कहिते मैं लान देतेंव। चल अभी सुत कहिके मोला सुता दीस। दूसर दिन सांझकन पांचवी के किताब कापी अउ पेंसिल ले के अइस। मोला पुस्तक दीस अऊ कहिस के मैं ह इस्कूल के हेड मास्टर तीर बात कर ले हावंव। तैं ह ये साल पांचवी के परीक्छा देवाबे।
मैं ह अब्बड़ मेहनत करेंव पांचवीं के परीक्छा देवायेंव। पहला नम्बर म पास हो गेंव। अब तो माखन ह खुस होगे। अब तो कहिस के आठवीं के परीक्छा घलो दे दे। प्रौढ़ शिक्षा केंद्र चलत रहिस हे। ऊहां पता करके आइस अउ मैं ह आठवीं के तइयारी करे ले लगगेंव। उही साल मोर बड़े बेटी घलो होगे। एक साल अइसने निकलगे। फेर अपन तइयारी म लग गेंव। हेडमास्टर ह मोर घर आ जाय अउ पूछय, कइसे फगनी कुछु पढ़थस के लइकाच्च म भुलाय हस। मैं ह कहेंव लेना अब मोर लइका एक साल के होगे हावय अब आठवीं के परीक्छा देहूं। एक साल तक रात के जाग-जाग के पढेंव, परीक्षा देवायेंव अउ दूसर श्रेणी म पास हो गेंव। घर म सब बहुत खुस होईन। मोर घर के तीर तार के मनखे मन अपन-अपन बेटी मन ल पढ़ाये ले लगगे हावंय।
उही समय आंगनबाड़ी कार्यकर्ता बर फारम भर देंव। मोर घर के मन खुस होगे। फेर मोर चुनाव घलो होगे। अभी तक तो रोज बिहनियां नइते संझा लकड़ी बीन के लाना। खाना बना के सब ल खवाना, घर के सबो बुता ल करना चलतेच रहिस हे। फेर आंगनबाड़ी जाना चालू होईस त लकड़ी ल खरीदे ले लगगेन। एक साल के बाद मोर दूसर बेटी होगे। माखन कहिस, देख फगनी अब हमर परिवार पूरा होगे। लड़का-लड़की सब बरोबर होथे। अब तो तैं ह बहुत जानकार होगे हस। आंगनबाड़ी कार्यकर्ता मन तो सब ल तरह-तरह के जानकारी देथे। मैं ह हां कहिदेंव। छै महिना के बाद नसबंदी आपरेसन करवा लेंव। तीन दिन म घर के काम ल मां अऊ माखन निपटइन।
एक दिन आंगनबाड़ी जात रहेंव त हेडमास्टर ह अवाज दिस, ये फगनी सुन तो भुलागेस का। मैं ह लहुट के देखेंव मैं ह नई भुलावंव मास्टर जी, तोरे देखाय रद्दा म मैं ह इंहा तक पहुंचगेंव।
देख फगनी रद्दा के लम्बई ह अनन्त तक होथे। रद्दा कभू बंद नई होवय कोनो न कोनो मेर ले आगू बढ़तेच्च रहिथे। अभी आठवीं के बाद झन समझ के तोर पढ़ई खतम होगे। लइकासुध म घर परिवार ल सम्भालेस, पढ़ई करेस, अपन लइका ल पालेस न। अब तोर लइकामन बड़े होवत हावंय अब तैं ह दसवीं के परीक्छा देवा दे।
अतेक कठिन पढ़ई ल कर सकहूं मास्टरजी। मैं काबर हंव, तोर मदद ल करहूं बेटी। तैं ह फारम भर दे बाद म मैं ह देखहूं काहत मास्टर जी ह मोर मुड़ ऊपर हाथ रख दीस। मैं ह आंगनबाड़ी चल देंव। फेर दसवीं के बात ह गूंजत रहिस। घर आयेंव त माखन ल बतायेंव। माखन खुस होगे। दसवीं पढ़े के तइयारी चालू होगे। मोर सास-ससुर मन कुछु काहंय कोनो घर म आगी लगाय के बात करतीस त कहितीस आजकल पढ़ई के जमाना आय। बहू-बेटी मन ल पढ़ना जरूरी हे। कहिथे अब तो बेटी मन हवाई जहाज चलावत हांवय। हमर गांव के डॉक्टर घलो एक झन बेटी आय। मोर फगनी घलो डॉक्टर बनही। कहइया मन के मुंह जर जाय। अब तो मोर मदद करइया मोर बड़े-बेटी रहिस हे वहू ह आंगनबाड़ी जाय ले धर लीस।
अब दसवीं के पढ़ाई बर मास्टर जी ह पुस्तक लान दीस। रात के जाग-जाग के पढ़ेंव मोर परीक्छा समय म छोटे बेटी बीमार परगे। मोला पता घलो नई चलीस घर म सबझन ओला सम्हाल लीन। दसवीं के रिजल्ट अइस, मैं ह दूसरा दर्जा म पास होगेंव। सांझ के रिजल्छ देखिस त माखन ह मिठई धर के अइस। उही बेरा म मास्टर जी घलो आगे। घर म अउ बहुत झन आगें हमर अंगना ह भरगे। समझन मुंह मीठा करीन अउ ओतके बेर माखन ह कहिदीस अब फगनी बारहवीं करही, मास्टरजी हां कहि दीस। मोर सास ह कहिथे हहो नोनी भइगे पढ़ते जा अउ डॉक्टर बन जा। सबझन हांसत अपन-अपन घर चल दिन। अब तो बारहवीं के तइयारी करेंव अउ बारहवीं घलो पास हो गेंव। अब मोर छोटे बेटी आंगनबाड़ी जावत रहिस हे। मोर बेटी मन घलो होसियार हांवय दीदी।
मैं ह कहेंव कॉलेज के पढ़ई ल कइसे करेस। माखन ह तो बारहवीं तक पढ़े हावय, अब तैं ह तो आगू बढ़त हावस।
फगनी कहिथे हां दीदी तैं सही कहेस। माखन ल तो नसा होगे हावय मोला पढ़ाय के। जइसने एक परीक्छा पास करथंव वइसने दूसरा के तइयारी करे बर कहिथे। दुरुग के कॉलेज ले मैं ह पहिला साल पास करेंव अभी दूसर साल के परीक्छा देय हावंव।
अब तैं बीए करके काय करबे। मैं ह सिक्छाकर्मी बन जाहंव। फेर माखन असन मनखे नई देखेंव हमेसा मोला आगूच्च बढ़ाए के सोचथे। जेन भी आथे तेन ल बताथे मोर फगनी ह कॉलेज पढ़त हे। मोर सास कहिथे मोर बहू डॉक्टर बनही। इंखर सबके मया आय जेन मैं ह इंहा तक पहुंचगेंव। मैं ह कहेंव हां फगनी ये तो सही आय फेर तोर मेहनत अउ लगन घलो आय, जेखर ले तैं ह इहां तक पहुंचे हस। अउ एक बात बतावंव दीदी मोला बने कार्यकर्ता के पुरस्कार घलो मिले रहिस हे। रयपुर के पुलिस ग्राउंड म मुख्यमंत्री ह मोर सम्मान करे रहिस हे। मैं कहेंव अच्छा ये तो बहुत अच्छा बात हे। अच्छा फगनी तोर से मिलके मोला बहुत अच्छा लगीस अतेक कठिनाई म तोर लगन अउ माखन के विस्वास ले तैं ह अतेक ऊंचाई तक चढ़गे हस। माखन के साथ तो हावय। जीवन साथी जब बने होथे तब ऊंचाई के पता नई चलय, मनखे अपन मंजिल तक पहुंच जथे पता घलो नई चलय। कभू-कभू सोच ले जादा ऊपर पहुंच जथे। अच्छा फगनी मोला रयपुर जाना हे मैं चलत हावंव। फगनी के आंखी ले आंसू निकलगे हां दीदी, तोर संग बइठ के अइसे लगीस जइसे कोनो मोला आगू के रद्दा देखा दीस। फगनी के संग बइठे-बइठे एक रिस्ता बनगे फगनी मोर पांव परिस अऊ चल दीस। मैं ओला जावत देखत रहेंव अउ विचार अइस फगनी ह अइसना जोत गियान के जलाय हावय जेखर अंजोर म अनगिनत मनखे ओखर पाछू जात हावंय।
अपूर्व वर्मा


text:
लोहार बारी ल उजरे तीन महीना होगे। छोटे दाऊ लुलुवा होके अस्पताल ले आ गेहे। दाऊ के ठेंगवार अउ संडा मन जीयत खात हे। खाली लोहारे बारी उजरे परे हे।
परसू लोहार अउ ओकर बेटा के किस्से ह अइसन हे के अब कोनो लोहार उनकर छोड़े लोहारबारी म धंसना नई चाहय। गांव म नागरनास पजाय बर हंसिया बनवाय खातिर कोनो परबंध नइये। किसान आय बतर म लोहार खेदा कांड के सेती दाऊ ल गारी देथे। अकेल्ला म करे कुछु नइ सकय। सांप ल धरे कोन अउ बिन मौत मरय कोन।
लोहारबारी दूनों गांव के बीचोबीच हे। उत्ती म बड़े दाऊ के गांव चपलाखार अउ बूढ़ती म छोटे दाऊ के नरवाखार। चालिस बरिस पहिली चकबंदी होइस त दूनों दाऊ गांवे ल दू कूटा बांट डारिन। उत्ती अउ बूढ़ती म। गांव एके ठन रिहीस - चपलाखार। उवत - बूढ़त एके दाऊ के खार, बडे दाऊ के। बड़े दाऊ के जमाना के बाते निराला। चपलाखार वाले दाऊ काहत लागय। काठा भर तुतारी अउ गाड़ा भर कलारी वाले बड़े दाऊ। जमीन का बंटइस उनकर हेसियत बंटागे। उन बंटइन ते तिज - तिहार गौर अउ गोवरधन के ठउर तो बंटागे कहिस सांड़हा देव, सीतलामाता घलो बंटागे अलग - अलग। जब मालिक मन दू झन होगे त पवनी पसारी बंटावत का देरी। भगवान अउ पवनी दूनों दाऊ के इसारा म नाचथे। सरकार के कागज म गांव अभी अलग नइ होये। चालीस बरस म नरवाखार ह बाढ़त गांव बरोबर गांव होग हे। पवनी पसारी सब अलग - अलग हे, खाली लोहार दूनों गांव के एक झन रहिथे।
भांठा जमीन म दूनों गांव बसे हे। बीच के एक एकड़ डीह ला लोहार बर छोड़े गेहे। उही डीह ल लोहार बारी कहावत हे। परसू लोहार ल गांव म आए छै महीना होय रहिस। च्च् सुनव सबके अउ करव अपन मन के ज्ज् कहैया परसू सुनय बहुत के छोटे दाऊ के अगमुत्ता हे अउ रे काहत पनही वाला मनुखमार दाऊ के फेर परमू ह जादा सुनइया ल माफ कहि दय - अरे, हव बता देबे दूनों गांव ल, मंय बिलापुरिहा लोहार आंव। मार के मरैया। न रद्दा मं मैला करवं न मुड़ी गड़िया के रेंगव। अपन रद्दा आना। बता दुहू बतइया मन।
बतावय त बतावय कोन। परसू के गोठ अउ काम दूनों कड़क रहय। सियान अउ लइका सब परमू ला बड़ मानय। लइका मन लिलिटावत राहय दिनभर गांवय -
भोथरा होथे नागर धार,
ओला पजाथे परसू लोहार।
मार उठाके लोहा पजाये के काम आजो चलत राहय। संझा के बेरा। भइगे दू - तीन झन किसान अउ बांचे रिहिन, लोहा पजातिन अउ निकलतिन। परसू अपने धुकनी संगी ल रात भर सुरतावन दय। किसान मन चोंगी सिपचाये बर धरत रिहिन तइसनेच म दुरिहा ले परसू के जवान बेटा संग एक झन मोटियारी टूरी ल मूड़ म बोझा उठा के आवत देखिन। ओमा जगेसर तेली ह तीर म बइसे जुगरू कोसटा ल देख के कहिस - देख तो महाजन, तोला का सही दिखथे .....? जुगरू ह टक लगा के देखिस अउ चिन के कहिस - डीपन गांव के पठानिन टुरी अस दिखथे, होगे रे सइतानास। ऊंकर गोठ अभी सिरायेच नई रिहिस तइसने परसू तीर म आके किसान मन ल सुना के कहिस - जउने ल डर्राबे तउने ल लघियात होथे भइया हो। देखव न टुरा ह तुरकीन सग बिगड़ के आवत हे तइसे लागत हे।
अभी परसू कही गोठियातिस तइसे ओकर बेटा समारू ह खांध म बोरा धरे लाहंग पहुंचगे लोहार - बारी म। पाछू - पाछू टूरी मूड़ म बोझा बोहे समारू ल घर डाहर जाव देख के परसू गरजिस - नामजात, कुलबोरू, खबरदार लोहार बारी म अब आबे ते। जिंहा समाबे तिंहा जा, लोहार बारी मोर बाप के नोहय।
परसू के बात ह समारू ल चांटी चाबे सही नई लगिस। उलटा जवाब दे दिस - च्च् तोर बाप के नोहय, मोर बाप के तो आय, मंय रहहूं अउ ठाठ से रहहूं। ज्ज्समारू हर टूरी के बोझा ल उतार दीस। किसान मन बर अब कहीं जानब धरे बर नई, बांचिस सब जना के उंकर चरबत्ता बर एक अउ मामला हाथ लगगे।
किसान मन के जाय के बाद परसू घर भीतर अइस अउ अपन बहू ल समझा के कहिस- बेटी, किसान मन करा मंय गम्मत करव रहेव तंय फिकर झन करबे। ये लोहार बारी ह ककरो नोहय, न ये गांव के न वो गांव के। हम कमाथन तब ले हमरे ये। बांह भरोसा तीन परोसा। मोर समारू संग तोर जोड़ी बने दिखही दाई। खावव, कमावव अउ राज करव।
छोकरी बोटबिटागे। परसू के पांव ल धर लिस। परसू ह च्च् बूढ़ी डोकरी हो, तोर चूरी अमर राहय। ज्ज् कहत कुरिया ले बाहिर आगे।
गुरूवारी के बेटा होगे। समारू ह कंडिल बार के बाहिर म गड़े खम्भा म टांग दिस कुरिया म देवालगिरी बरगे। अब्बड़ दिन म लोहार बारी म बाहिर भीतर दिया बरिस। लोहार बारी म तीन कुरिया हे। एक रंधनीघर, दूसर बइठक अउ तीसर धुकनी कुरिया। बइठक ह सुते बसे के काम दय।
बाहिर एक एकड़ के खुल्ला जमीन परसू के पहिली के लोहार ह सांप चाबे म मरिस। ओक र ले पहिली के लोहार कुंवारा रिहीस। थोरिक दिन बने चलिस। तीन बरिस बाद आकर घर वाली अइस। पता नई कइसे एक दिन ओकर ठाढ़ मोटियारी लोहारिन लोहारबारी ले कहां नपत्ता होगें। लोहार हर खटिया मं बंधाये मिलिस। गांव वाले मन सात - आठ झन के गोड़ के चिन्हा देखिन अउ छोटे दाऊ के सउठी के पीतल ले देखके जान डरिन, तेकर बाद लोहारबारी थोरिक दिन सुन्ना रिहिस। तब परसू अइस बिलासपुर ले गंवई उठाये बर। गंवई उठाना परसू के पुस्तैनी काम ये। फेर ओकर समारू हर ये बात ल नई मानय। बीस के जबर जवान समारू ह खुदे चिमटा, हंसिया, हथौड़ी बनाथे अउ तीर - तीखार के बाजार म बेच आथे। रोज कोन न कोनो गांव म बाजार भराथे। बाजारे म ओकर भेंट चूरी पसरा वाली मेहरून्निसा संग होगे। मेहरून्निसा दू साल पहिली बेवा होगे रिहिस। गरीब के छकरी तब ले चूरी पसरा धर लिस। ददा न दाई। समारू संग जिनगी काटे बर तियार होके आगे लोहारबारी म।
समारू ल समझा के परसू कहिस - बेटा सुनथवं छोटे आंखी के मनखे आय। कछू करही त हमूं ल निपटे बर परही। निपट के तंय बने कर लेस बेटा, का जात - पात। सब बरोबर हे, कमाथन त खाथन। हम गरीब अउ मेहरून्निसा घलो गरीब। गरीब - गरीब के जात तो एके ठन होथे बेटा।
समारू कहिस - ददा, जात - पात ल तंय जान। मंय तो मरव चाहे मारव एकरे संग जिनगी काटहूं। ओमन अउ कांही गोठियातिन ततके म परसू के बहू ह बियारी करे बर बला लिस। बाप बेटा बियारी करके अंगना म आगे। परसू ह खटिया म आ के सुरताय बर धर लिस। समारू तेल लगा दिस अउ परसू के नींद जल्दी परगे।
समारू भीतर चल दिस।
बिहिनिया होइस। दिसा मैदान ले आके परसू ह भ_ïी सिपचाते रिही तइसने म छोटे दाऊ के साइकिल खड़खड़इस। परसू के खटिया म बइठे बिन दाउ कहिस - परसू छूवा देस लोहारबारी ल। पठानिन ल खुसेरे हस। हमला पूछे बिन, तोला पछताए ल परही परसू।
परसू हर हाथ जोर के कहिस - मालिक, छोक रा - छोकरी राजी खुशी हे, तहूं आसीस दे मालिक।
- का आसीस देबो जी, हिन्दू होके पठानिन ल लान लेस, अउ हमला आसीस दे बर कहिथस। सइतानास करके बिजरावथस। तोर टुरा के सब मस्ती घुसड़ जही, चपला खार म नई चलही बुगबुगी। राहन देबे नरवा खार के भोरहा म।
- मालिक भात ल मिला लेहू, जात म मिल जाही।
- तोर जात के जान दे जी बात ल, हिन्दू धरम के बात हे। या तो भाग जा रातों रात इहां ले नइ ते देखले छोटे दाऊ के कटोरी दांव ल।
अउ छोटे दाऊ उहां ले खिसियावत चल दिस।
दाऊ गिस त रज्जाक मियां अपन छेरी अउ कटार बिना रद्दा नई रेंगय। छेरी ल गांजा पियाके दिन भर हिरो डरे हे। खुद गांजा पीही अउ धुंगिया ल छेरी के कान म छोड़ देही।रज्जाक के अतके दिन म परसू लोहार के संग मितानी होगे रिहिस। आते सांठ रज्जाक ह परसू ल सिखाइस - परसू भाई, अपन टुरा ल मुसलमान बना दे। तोर फायदा बर कहत हंव, हाँ ...।
परसू कहिस - तहूं दाऊ मन बरोबर गोठियाबे रज्जाक मंय सोचे तक नई रेहेंव। बिगड़े म अउ झन बिगाड़।
- अरे दाऊ गिस भाग के रोटी खाय बर अउ ते घर ले पिसान भाग बिलासपुर नइते तोर कांही नइ बांचय, न धरम न मरजाद।
परसू पूछिस - बने बता, गंजहा - मंदहा सही झन गोठिया।
रज्जाक ह सम्हल के बइठगे अउ परसू ल आखिरी बात समझा दिस - देख मितान, हम बताथन खुल्ला अउ एक ठन, समझे नई आज रात के छोटे दाऊ आही अउ तोर धरम ल सुधारही, सम्हल जा।
परसू के लोहारी बदन कर के लगिस। कहिस - सुन मितान, कुकुर के रई आथे त छानही म चढ़ के मरथे। छोटे दाऊ ह लोहारबारी म मरे बर चहत हे। ले बने बता देस। अब जा अपन घर।
सांझ होत ले परसू सब हिसाब जमा डरिस। तीर - तखार के कतको घर ल छोटे दाऊ बिगाड़े बइठे रिहिस। समे देख के सब जुरियागे।
रात होगे। परसू फरसा अउ टंगिया मुड़सरिया म मड़ा लिस। बीस जवान, लोहारबारी के तीर - तीर सपटगे। दू - चार लइका पेड़ों म चढ़गे।
अभी अधरतिहा होतिस तइसने छोटे दाऊ मातत - झूमरत लोहारबारी म तीन झन संडा धरे आ धमकिस अऊ कहिस - बता रे लोहार, कहां हे पठानिन टूरी ह, हम ओकर धरम सुधारे बर आय हन लान। दाऊ के अंते तंते बात ल सुनके लोहार जान डरिस के दाऊ आज छकत ले चढ़ा के पहुंचे हे, अउ नशा म बोबियावत हे। लोहार हाथ जोर के कहिस - दाऊ जा ददा, बाड़ा म छोटे गौटनिन देखत होही रद्दा .....।
ओकर बात ल बीचे म काट के दाऊ कहिस - लोहार चाल ल झन लान जल्दी।
तब तक पेड़ म चढ़े टुरा मन भदर - भदर कूद परन मौका देख के परसू एक लउठी दाऊ के कनिहा म जमा दिस। मर गेंव ददा .... कहत दाऊ भागे ल धरिस तइसने बीसों जवान दाऊ अउ संडा मन उपर चढ़ परिन अउ शुरू होगे, दे दनादन।
छोटे दाऊ परसू के गोड़ म गिर के रोय बर धर लिस - बचा ले परसू, घर जान दे ददा।
परसू पहली गुप्ती म मार लिस तेकर पाछू पूछिस - बता दाऊ, आज का इरादा हे।
दाऊ कहिस - एक झन आदमी ल गांव भेज के गाड़ी मंगवा दे। अउ कोनो मेर, कोनो कान झन फइला बात ल। होगे तउन होगे।
परसू सीखो पढ़ा के एक झन टूरा ल भेजिस। वो गांव म गोहार पार दिस के छोट दाऊ ल मार परगे हे,लाने बर लोहारबारी चलव।
छोटे गौटनिन सुनिस ते अरन - बरन दउड़त - दउड़त लोहारबारी पहुंचिस अउ छोटे दाऊ उपर पछाड़ खाके गिरगे - तंय का करि डरे मोर संगी, इहू दिन ल देखा डरे। गउटनिन ल पंवारा गोड़िन ह चुप करइस। गउटनिन जब ले अइस - गीस, तब ले दाऊ के सकल करम ल जानत हे। का करय। काला बतावय। दाऊ जब बाहिर रहिके पाहती आवय तब गौटनिन ह आंखी रमजत काहय - हाय रे मोर बोरे बरा, आबे किंजर फिरके मोरे करा। अउ दाऊ ह हंस दय। दाऊ के डर के मारे गौटनिन कभू कुछू नइ किहिस। वो सोचय - दू - दू गांव के गौउटिया कोन इंकर का बिगाड़ही।
आज परसू लोहार उहू कर दिस जेन कभू कोनो सोचे नइ रिहिन। अभी चारो मुड़ा के मनखे फटाफट सकलाते रिहिन तइसने म बड़े गउटिया कोकनी लउठी धरे अउ खांध म अलवान डारे आगे। सबघुंच दिन। अपन छोटे भाई के दुर्दशा ल देख के आगी होगे। कहिस - अरे हमरे लोहार अउ हमीं ल लउठी घुमवाये रे ? बार दव आगी लोहारबारी म देखे जाही। एक ठन गांव नई सही। लोहारो ल जियत भूंज दव।
अपन कुराससुर के आगू पहली बार छोटे गउटनिन आ खड़ा होइस। कहिस - अब नाक ल फरा असन करके आय हव। भाई हर कुल के नास करत रहिस त नई गरजेव। लोहार बारी म का आगी तुम्हर बेड़ा म। पुरखा मन सरग ले देखके थूकत होही। अब सकरौती झन देखावव। बड़े दाऊ अपन भाई बहू के बात ल अउ कंकालीन सही रूप ल देख के अकबकागे।
छोटे गउटनिन जल्दी - जल्दी छोटे दाऊ ल गाड़ी म लदवईस अउ गांव डहर गाड़ी ल खेदे बर कहि दिस। बाड़ा के आगू म लइका सियान के संग बड़े महाराज अउ रज्जाक मियां सकलाय रिहिन। गउटिया के टूट - फूट ल देख के दूनों झन मुचमुचा के तीर म जाके बड़े मंडल ल किहिन। बड़े - बड़े गीन। अधर्मी गे रिहिस धरम सुधारे बर। सुधार डरिस अपने ल। बड़े मंडल हांस के कहिस - ओकरे सेती तो निसनि_ïर महाराज काहय :-
नाचत रिहिस जोगी,
अउ कूद परिस सन्यासी।
कायर बीच म कूदे बर चाही। माड़ी कोहनी फू ट परही। दूधो गय अउ दुहनो फूटगे।
छोटे दाऊ ल लेगत रिहिन ओला देख के खोर म लइका मन गीत ल फेर शुरू कर दिन -
भोथरा होथे नागर धार,
ओला पजाथे परसू लोहार।


text:
छत्तीसगढ़ी लोक कथा : जइतमाल के ठेंगा
वीरेन्द्र सरल
बहुत जुन्ना बात आय। एक गांव म एक गरीब महराज महराजिन रहय। महराज गांव गांव किंजर के भिक्षा मांगे। भिक्षा मे जउन मिले तिही मे दुनो पराणी के गुजर बसर होवय। महराज महराजिन मन के एको झन लोग लइका नइ रिहिस। भिक्षा मे बहुत कम धन मिले। मंहगाई मनमाने बाढ़ गे रिहिस। ओमन ला ना तो तन भर कपडा मिले अउ ना पेट भर जेवन। अच्छा खाना तो सपना होगे रिहिस। चटनी बासी, पेज पसिया पीके दिन पोहावत रिहिस। गरीबी म दिन बितत रहय। एक बेर गरीबी के सेती दुनो परानी मे मनमाने झगडा मात गे। महराज निचट उदास होके अपन जीव त्यागे बर जंगल डहर निकल गे। कहे जाथे रिस खाये बुध और बुध खाये पराण। रिस के मारे घर ले निकले महराज दिनभर रेंगत रेंगत रतिहा होइस तब एक सुनसान जंगल म पहुंच गे। बियाबान जंगल म ना तो चिरई चीव करे अउ ना तो कौआ कांव। महराज भूख प्यास म ब्याकुल होगे रहय। रेंगई के मारे हाथ पांव म पीरा भरगे रहय। उपरहा म जंगल मे बघवा, भालू, हुर्रा, चितवा के डर। महराज डर के मारे कांपे लगिस। रिस म इहां आय बर तो आगे रहय फेर अब जीव के डर सताय बर धरले रिहिस। वोहा अपन जीव बचाय बर अच्छा एक ठन उंच पेड़ मे चढ़गे।
अधिरतिहा के बेरा म वो पेड़ के खाल्हे एक बघवा आके बइठ गे। महराज के पोटा पोट पोट करे बर लगिस। वो भगवान महादेव ला मने मन जीव बचाय बर गोहराय लगिस। महादेव सउहंत परगट होगे। महादेव पूछिस, तब महराज अपन दुख ला साफ साफ बतादिस। महादेव हांसत किहिस -’’नानकुन बात बर रिसाके इहां मरे बर आगे जी। ये ले मै तोला एक ठन झोला देवत हवं। तोला जउन जिनिस खाय के मन होही ओखर नाव ले के मोला सुमरबे तहन ये झोला ले वोहा निकल के तोर आघू मे आ जाही । दूसर मन ला घला कतको बाट बे फेर ये मे के जिनिस कभु सिराबे नई करें।’’ अइसे कहिके महादेव जी ह एक ठन सादा झोला ला महराज ला दे दिस अउ छप होगे।
ले दे के रतिहा बीतीस । बिहनिया महराज अपन घर डहर रेंगिस। रददा म जब महराज ला भूख लागिस तब वोहा महादेव के दे झोला के परीक्षा ले बर बइठगे। बने नहा धो के महादेव के नाव सुमरके मोतीचूर के लड्डु के मांग झोला ले करिस। तुरते झोला ले लडडू निकलिस, महराज छकत ले खइस अउ खुशी खुशी घर म आगे। चमतकारी झोला के गुण सुनके महराजिन घला गजब खुश होइस। अब महराज ह भिक्षा मांगे बर छोड़ दिस। बस दुनो पराणी ला भूख लागे तहन अपन आघू मे झोला ला मढ़ाके महादेव ला सुमरै अउ मन माफिक चीज के मांग करके अघात ले खावय। अइसने अइसने बहुत दिन बीतगें।
एक दिन महराजिन ह महराज ले किहिस-’’महादेव के किरपा ले हमर गरीबी दूर होगे हवय। हमन रोज किसम किसम के पकवान खावत हन । मोर मन हावे, हमर गांव मे बसे लोगन मन ला धला नेवता देके एक दिन खवा पिया देतेन।’’ दुनो झन बने सुनता होके एक दिन गांव भर ला मांदी भात खाय के नेवता दे दिन। गांव भर के मनखे जेवन खाय बर महराज घर के आघू म सकलागे। फेर सबके मन मे विचार आवत रहय कि येमन तो खुदे निच्चट गरीब हावे। मांदी के नेवता तो दे हावे फेर खवाही काला ? सब झन ओरी पारी खाय बर बइठ गे। महराज ह महादेव के सुमरनी करके अपन झोला ला आधू मे मढ़ा के किहिस -’’जय महादेव के सत होबे ते सब झन कर बरा पुड़ी और खीर तस्मई पहुंच जा ।’’ अतके कहते साठ सब झन कर जेवन किसम किसम के पकवान सहित छप्पन परकार के मोहनभोग पहुंच गे। सब मन भर के खइन अउ अपन अपन घर लहुटगे। फेर एक झन देखमरहा किसम के मनखे के आंखी महराज के सादा झोला म पड़गे। वोहा बिहान दिन वो राज के राज घर जाके सब बात ला बतावत किहिस-’’महराज के झोला बड़ा चमत्कारी हवय। वो झोला ला तो आपके पास रहना चाही ,अकाल दुकाल के समे आपके बहुत काम आही राजा साहब ,कइसनो करके वो झोला आपके हाथ मे आना चाही ।’’ राजा के मन म लालच समागे। बिहान दिन राजा ह महराज ला अपन राज दरबार मे बला के किहिस-’’काली तैहा गांव भर के मनखे मन ला नेवता देके काय भोजन कराय हस । कतको मनखे के तबियत बिगड़गे हावें। तोर झोला ला हमर राज खजाना म जमा कर दे नही ते तोला दस साल के जेल भोगे ला पड़ जाही ।’’ महराज डर के मारे अपन झोला ला राजा ला दे दिस अउ निचट उदास होके अपन घर लहुट गे। अब फेर उही गरीबी भूखमरी के दिन आगे। दिनभर किजंर किजंर के भिक्षा मांग के गुजर बसर करना। एक दिन फेर महराज ह जंगल के उही पेड़ तीर पहुंच गे जिंहा महादेव ह वाला झोंला दे रिहिस हावे। महादेव परगट होके पूछिस-’’ अब काय बात होगे जी मोर दे झोला कहां गवांगे ?’’ महाराज सब बात ला साफ साफ बतादिस। महादेव किहिस -’’ चल कोई बात नइहे। मैहा ये बखत तोला ये दे करिया झोला देवत हवं। अहू म वइसने अच्छा अच्छा पकवान निकलही ।’’ महराज खुश होके झोला ला धरिस अउ घर डहर रेंगिस। नदिया तीर म आके बढ़िया दातून मुखारी करिस अउ नहा धोके झोला ल अपन आधू म मढ़ा के किहिस-’’जय महादेव के सत होबे ते मोर आघू म बरा सोहारी निकल के माढ़ जा।’’
फेर ये बखत तो झोला ले एक थन बड़े लंबा डोरी निकल के महराज के हाथ गोड़ ला बांध दिस। तेखर पाछू झोला ले एक थन ठेंगा निकल के महराज ला वाह मनमाने पीटे लगिस कि वोहा मार म दंदरगे। थोडकुन होईस तहन झोला ले बड़े बड़े भांवा मांछी निकल के वोला अस चबई चाबिस कि आंखी कान फूलगे। महराज ह मने मने म महादेव ले माफी मांग के किहिस-’’मोला क्षमा कर देव महादेव अब मै लालच नई करव। ‘‘ येला सुनके ठेंगा, डोरी अउ भांवा माछी मन झोला म खुसरगे। महराज ह हाय दाई हाय ददा कहत घर कोती रेंगिस।
महराज ल देख के महराजिन किहिस-’’ये करिया झोला मे तो पहिली वाला सादा झोला ले ज्यादा स्वादिश्ट पकवान निकलथे तइसे लागथे महराज। अकेला अकेल्ला मनमाने झड़के हावो तइसे लागथे। मार मनमाने एक दिन म मोटागे हावो।’’ महराज सोचिस पकवान ला दुनो झन खाय हवन। मार ला मै एके झन काबर खाहूं। अहू ला मार खावन दे। अइसे विचार करके किहिस- ’’हहो उहीच बात तो आय। ले ना भई तोंला जउन खाय के मन होवे तउन ला तहू ये झाला ले मांग के खाले। मैहा थोड़कुन बस्ती डहर ले किंजर के आवत हवं।’’ महराज घर ले बस्ती डहर निकलगे।
पहिली बेरा किसम किसम के पकवान खाय के टकरहा महराजिन ह बने नहा धोके पूजा पाठ करके बइठगे अउ किहिस -’’जै महादेव के सत होवे तै करिया झोला ले बर्फी, पेड़ा, बरा, सोहारी निकल के मोर आधू के थारी म आ जा ।’’ बस अतकेच कहे रिहिस अउ उही ठेंगा,डोरी और भांवा माछी निकल के जइसने गत महराज के करे रिहिस उही गत महराजिन के बना दीस। महाजिन घला महादेव के हाथ जोड़ अउ पांव पड के माफी मांगिस। सब बात ला महराज कोंटा म सपट के देखत रहय। महाराजिन ह मार म दंदरे लगिस तब महाराज खलखला के हांस के किहिस-’’हावे नही वो सब पकवान ह पहिली ले जादा स्वादिष्ठ ?’’ महाजिन घला खलखला के हांसिस अउ किहिस-’’सब महादेव के किरपा आय महराज। मोर मन तो होवत हावे कि गांव वाले मन ला एक बेर अउ नेवता देके मादी भात खवा देतेन।’’ हां भई हा बने काम म देरी नई करना चाही । मे कालीच सब ला नेवता भेजत हवं। दुनो पराणी खलखला के हांसिन अउ किहिन अब आही मजा।
बिहान दिन महराज गांव भर हांका परवा के नेवता भेजिस। पहिली बेर के मनमाने झड़के के टकरहा मनखे मन फेर मांदी भात झडके बर अइन। सब झन ओरी पारी बइठिन तहन महराज ह महादेव ले सुमरिस। करिया झोला ले डोरी निकल के सब के हाथ पांव ला बांध दिस, जइतमाल के ठेंगा निकल के सब ला मनमाने ठठाय के शुरू करिस अउ भांवा मांछी सबके आंखी कान ला चाबे लगिस। सब झन मार म दंदरगे अउ महराज ले माफी मांगिस। महराज किहिस-’’मै माफी नइ दे सकव भई, माफी मांगना हावे ते महादेव जी ले मांगव।’’ सब महादेव के सुमरनी करे लगिन। तभे अकाशवाणी होईस जब तक ये गरीब महराज के सादा झोला ला राजा नइ लहुटाही तब तक सबला अइसने मार पड़ते रही। राजा ह तुरते अपन महल मा जाके सादा झोला ला लाके महराज ला दिस तभे ओमन ला मार पड़ना बंद होईस। सब झन मार म हकरत हाय दाई हाय ददा कहत अपन घर लहुटिन तभे कहे जाथे पर के चीज बर लालच नई करना चाही । अपन मेहनत उपर भरोसा करना चाही। मोर कहिनी पूरगे, दारभात चुरगें।
वीरेन्द्र सरल
बोडरा (मगरलोड़)


text:
नकाब वाले मनखे
अभीन के समे हॅ बड़ उटपटॉग किसम के समे हे। जेन मनखे ल देख तेन हॅ अपन आप ल उॅच अउ महान देखाए के चक्कर म उॅट उपर टॉग ल रखके उटपटॉग उदीम करे मा मगन हे। ंअइसन मनखे के उॅट हॅ कभू पहाड़ के नीचे आबेच नइ करय। आवस्कता अविस्कार के महतारी होथे ए कथनी ल मथानी म मथके अइसन मनखे मन लेवना निकाले बर गजब किसम किसम के उदीम करत रहिथे। मिहनत करइया मन के कभू हार नइ होवय सही बात घलो ए। इन मन हॅ आजकल अहसनेच एक ठन नवा जिनिस के अविस्कार करे हवय – नकाब के। आजकाल ए नकाब के चलन अतेक बाढ़ गे हे के पूछ मत। थोक बहुत करिया गोरिया जइसे भी होय पूॅजी के बेवस्था हो जतिस ते ठोक बजाके एक ठो नकाब फेक्टरी खोले के मोरो बिचार चर्रावत हे। अभी ओकरे चक्कर म दू नंबरी अउ बेइमान चिटफंडिया बेंक मन के जुगाड़ तलास म लगे हॅव। ए नकाब हॅ बड़ काम अउ कमाल के चीज हे रे भाई। नकाब लगाए के बाद मनखे के जम्मो बत्तीसी छत्तीसो घंटा मुॅहू ले बाहिर निकलके जगमगावत रहिथे। माने उॅकर बीसो अंगरी बत्तीसो दॉत घीव म बूड़े रहिथे। वोह हमेसा बने ठने हॉसत मुसकियावत रहिथे। मनखे हॅ मनखे नइ रहि जाय। हाथी लहुट जाथे। हाथी के दॉत खाए के अलग अउ देखाय के अलग। फेर एमा ऐके ठन अड़चन होथे के एला हर मनखे नइ पहिर सकय। केहे के मतलब हाथीच असन जबर छातीच वाले मन हॅ अइसन खाए के अउ देखाए के अलग अलग किसम के दॉत रख सकथे। भइया हमर तुॅहर सॅही मरहा खुरहा मन अइसन कहॉ कर सकथन। हमन ल उपर वाले हॅ चेहरा म फभन के लइक नाक अउ थोक बहुत आब (चमक) देहे त फोकट के नकाब के खरचा अउ देखावा के खुवाब काबर देखन। करना चहिबो तभो हम नइ करे सकन। थोथना म नाक अउ चेहरा म सुघ्घर आब होते हुए घलो नाकाम रहिथे एह आम आदमी के पहिचान होथे। आम आदमी हॅ नकाब के बात ल खुवाब म घलो नइ सोचे सकय। ए खुवाब हॅ आम आदमी ल खखोल चाब के ओकर फोकला ओदार देथे। जेकर चाबे अउ दाबे ले मुर्रियाए आदमी के जिनगी भर रूवॉ नइ जामय। जेन मनखे हॅ जनम के नकटा कुटहा होथे अर्थात जेकर नाक (इज्जत ) नइ होवय अउ चेहरा म थोरको आब नइ होवय उही मनखे मन ल नकाब के जादा जररत परथे। बड़ कमाल के चीज हे रे भाई ए नकाब घलो हॅ। नकाब पहिरे के बाद नकटा मनखे मन के घला नाक जाम जाथे अउ डोंगरी पहार कस उरभट उबड़ खाबड़ थोथना म घलो नवाबी रोवाब छा जाथे। दरअसल कतको मनखे बड़ छिछलाहा महत्वाकांछी सुवारथी अउ उच्च किसम के लबारी मिलवट बेइमान होथे। अइसने मनखे मन बर गजब अउ बिकट नकाब के जररत परथे। आम आदमी जिनगी भर काम करत नकामे रहिथे त अइसन बइमान अउ नकटा मनखे मन बिगर काम करे घला कामयाब होके खास मनखे हो जाथे।अब तुम कहिहव के आम अउ खास तो समझ में आ गे फेर ए आदमी अउ मनखे कइसे होइस। आदमी ए सेती काबर के वोह अभी ले आदम जुग के सोचथे करथे अउ रहिथे। तब ले अब तक आमा बरोबर चिचोर के गोही कस फेंक दिए जाथे तेकर सेती आम आदमी। मनखे एकर सेती काबर के उॅकर मन के पॉख जाम गे हे। अउ वो मन अपने मन के सोचथे करथे अउ उड़त रहिथे। नकाब के भरोसा नाक अउ आब लेके चकाचक रहिथे अउ हॉस हॉस के जीथे। जिनगी के हर परीक्छा ल नकाब के रोवाब के भरोसा पास हो जाथे तेकर सेती खास मनखे।
एक आदमी एक झन तस्मा लगाए मनखे ल देखावत दूसर आदमी ल कहिथे – गोरिया चेहरा म करिया तस्मा का फभथे यार। एकर गोल चेहरा म तो अउ गजब खुलत हे। दूसर आदमी कहिथे – सिरतोन कहिथस फेर ए मनखे ल फभत भले होही खुलत थोरको नइ हे। अउ उल्टा तोपावत ढॅकावत हे। आम आदमी पैदाइसी जगजकहाच होथे। अकचका गे। जइसे जइसे बेरा के पल सरकत गइस ओकर मुॅह सुरसा कस फराते गइस पूछथे – काबर ? अरे नइहे साले हॅ दिखत के साम सुन्दर पादे म ढमक्का हे। कइसे गा ? ए मनखे हॅ न अतका बइमान अउ कॉइया हे के पूछ मत। तोर बड़े बड़े अटके सटके काम ल चुटकी म निपटा देहॉ कहिके मीठ मीठ गोठियावत तोर गठरी ल छोरवा लेही अउ अपन हॅ गठिया के अॅटियावत रेंग देथे। काम के न काज के दुस्मन अनाज के। जेन मनखे हॅ तोर ले बइमानी करे हे तोला दगा देहे उही मनखे हॅ तोला दुबारा मिलही त कइसे नजर मिलाही। ऑखी हॅ मनखे के सुभाव ल वोकर काइयॅई अउ अच्छई सब ल फरिहा के देखा देथे। ए मनखे हॅ न नीचट छोटे ऑखी के हरे। अपन नीयत के खोट ल लुकाए छिपाए खातिर करिया तस्मा लगाए रहिथे जाने। बुरी नजर वाले तोर तस्मा काला।तोर सन बइमानी करे होही त तोरे संग भर नजर नइ मिला सकही अउ बॉकी सब सन थोरे अइसे करे होही। अरे नही एकर रग रग म बइमानी भरे हे। कदम कदम म नीयत खोरी धरे हे। बिन लबारी के गोठियावय नही , बिन बइमानी के खावय नही। अरे हम तो समझत रहेन के एह फेसन ए। हूॅह !! कोनो फेसन नोहय जी अइसन मनखे हॅ बइमानी अउ भस्टाचार के टेसन होथे। देखत नइहस आजकाल के टुरामन नकाब बॉधे अइसे फटफटिया उड़वाथे के चिन्हाबे नइ करय चोर ए के ढोर ए। टुरी टुरा मन नकाब बॉधे कहॉ कहॉ के चक्कर लगाके शक्कर चॉट आथे अउ घर वाले गुड़ गुड़ करत रहि जाथे। गुरू गुरे रहिगे अउ चेला शक्कर होगे। ए आय नकाब के सुघ्घर पोठ अउ रोठ उदाहरन। नकाब माने एक कारसैली । नकाब माने काम निकाले के तरीका । एक नवा योजना जेला सुध्ध सात्विक अउ साहितिक भाखा म फण्डा या हथकंडा कहि सकथन । एला सुत्र के रूप म अइसे घलो कहि सकथन – फण्ड सफाई के फण्डा । सफाई के बहाना कचरा बगराओ झाड़ू लेके फण्ड सफाई करो अउ चकाचक फोटू खिंचवाओ। गु….उ…ड साइनिंग ! माने तस्मा के चमक म सामने वाले ल चकमा दे, चमका अउ तस्मा के तरी तरी जुड़े जुड़ खुद चमचम दबा। त आवव चलव सब जुरमिल अपनावन ए फण्डा पहिर के नकाब गाड़न बुलंदी के झण्डा।
धर्मेन्द्र निर्मल


text:
- सुरेश सर्वेद -
गाँव भर चरचा चले लगिस। अब पंचाइती चुनाव म सरपंच महिला ल चुने जाही। कोन अपन माई लोगन ल चुनाव म उतारही। दिन - रात इही बात होय लगिस। कम पढ़े लिखे गाँव म जइसे माईलोगन ल चूल्हा फुंकइया अउ बंस बढ़हइया के संग कोरा म लइका खेलइया समझे जाथे ये गाँव उही श्रेणी म आये। गाँव म बइसका होय अउ कोन चुनाव लड़ही ये गोठ आये अउ जाये पर निरनय नई होय पाय। काबर के कोनो मरद बइठका म अपन घरवाली ल चुनाव म खड़े करे के बात नई करय। खिलावन बिन बलाय बइठका म आवय अउ मने मन कामना करय के ये ओ बेरा कभू झन आवय जब कोनो गाँव के मरद उठके कहे कि ओकर माईलोगन चुनाव लड़ही ? ओकर मंशा अपन माईलोगन ल चुनाव लड़वाय के रिहीस। पर बइठका म ऐकर सेती फुरिया नइ सके के ओला गाँव आये अभी जुम्मा - जुम्मा एक बरिस होय होही। दुसंधा म रहय कि गाँव वाले मन ओकर बात ल मानिस के नई मानिस। इही उधेड़बुन म ओहर अपन बात नई रख पात रिहीस। ओहर चाहत रिहीस के गाँव वाले मन सवांगे ओला कहाय। पर गाँव वाले मन के कहना तो दूरिहा के ओकर डहर हिरक के नई देखय। देखतिन भी काबर, ओहर बाहिर ले आये हे अउ गाँव के जिम्मेदारी ओला सउंपे के कइसे विचार गाँव वाले मन करतीन। पुराना सरपंच घलोक सुधवा। अपन सियानी के दिन म कभू दू पइसा के गबन नई करिस। गाँव के बिकास म जतका हो सकीस करे के परयास करिस। एक दिन के बइठका म ओकर माईलोगन के सरपंची चुनाव म खड़ा कराय के बात अइस त पुराना सरपंच कहे लगिस - मोर बाई कम पढ़े लिखे हे। पंचायत म लाखों रुपिया के काम आथे। मंय तो जइसे तइसे चला लेत रहेंव पर बाई कर पाही ऐमा मोला संदेह हे। अउ फेर आजकाल जनपद के बाबू भइया मन खांव - खांव करथे। एक एक काम म कमीशन मांगथे। मंय तो लड़ झगर लेत रहेंव पर डौकी परानी का करही ?
पुराना सरपंच के बात ल गाँव वाले मन सुनके कहिन - तोर बाई नाव के सरपंच रही, काम बूता तंय करबे।
गाँव वाले मन के सलाह घला पुराना सरपंच ल नइ जमिस। पढ़े - लिखे सरपंच के बात आते ही खिलावन के मुंह म पानी आय लगिस। ओहर मने मन बिचारे लगिस के गाँव वाले मन जानतेच हे के ओकर बाई पढ़े - लिखे हे। ओ चाहे लगिस कि कोनो उठे अउ ओकर बाई के नाव धर दे, पर ओकर डहर ले गाँव बेखबर रिहीस।
अब तो दिन अउ रात कोनो बेरा अइसन नई रिहीस जब माईलोगन के ये चुनाव म सरपंची चुनई के बात नई चलत रिहीस होही। जहाँ दू झन आदमी सकलाय बस एके च चरचा - कोन अपन माईलोगन ल चुनाव म खड़ा कराही ?
पीपर के पेड़ तरी बने चउंरा म बइठे हिरामन गोठयाय अउ बीच - बीच म सुकदेव हुंकारु भरय। अब गाँव डउकी सियानी म चलही। सरकार ल घला पता नई का - का होवत रहिथे। कते - कते मेर ले नियम कानून लाथे अउ सउप देथे, हमला भोगे बर। जब डउकी परानी गाँव के सियानी करही त घर के चउका - चूल्हा कोन देखही। कोठा के गोबर कोन हेरही। गोबर के छेना कोन थोपही ?
- आज समय बदल गे हे हिरामन। कब तक माइलोगन मन घर बइठे रहही ? सरकार जउन करथे, सोच - समझ के करथे जी।
- तोर बात ल मंय मानत हंव पर जब माइलोगन गाँव के सियानी करही, तब घर परिवार कते डहर जाही ?
- तोरेच बात ल मंय करथो। तँय का करथस घर म। भउजी तोर संग खेत म जाथे। लइका बच्चा ल तियार करके पढ़े खातिर भेजथे अउ तो अउ तोला दोहदोहों ले खवाथे घलो। अउ तंय ये काबर बिसरत हस- शहर के माइलोगन मन नउकरी - चाकरी करथे। अपन परिवार ल घला सकेलथे।
- तंय सिरतोन कहत हस संगवारी, मोर मति मारे गे रिहीस ...।
हिरामन अउ सुकदेव के जोड़ी ल का कहिबे - नानपन म दूनों जउन संगवारीी बनीन ओला अब तक निबाहत हे। दूनों के जोड़ी ल टोरे के जलनखोर मन कई उपाय गढ़हीन। परपंच रचिन पर उंकर जोड़ी नई टुटिस। अब तो उमर साठ ले पार कर ले हे अउ नानपन ले एको दिन अइसन नइ गिस होही जब दूनों संगी अलग होय होही। कोनो गाँव जाना रहय त दूनों संगे जाय। चाहे सुकदेव के सगा घर बर बिहाव, मरनी- हरनी के काम कारज राहय या फेर हिरामन के सगा घर। जवानी के दिन म जतका उतलंई ओमन करिन होही ओतका कोनो अउ करे होही अइसन सुने ल गाँव म नई मिलिस। चाहे तरिया म डूबक - डूबक के नाहय के होय या फेर भैरी के बखरी ले बिही - खिरा चोराय के होय।
अभी उंकर मन के बातचीत चलत रहिस के सायकल म नरोत्तम आवत दिखिस। नरोत्तम सुकलिया के गोसइया ये। नरोत्तम चार कक्षा पढ़े के बाद पढ़ई ल छोड़ नांगर - बख्खर के काम काज म जोतागे। ओकर बाई सुकलिया दसवीं कक्षा पढ़े रहय पर कभू अइसन नई लगिस के सुकलिया ल अपन पढ़े - लिखे के गरब गुमान होही। बड़े ल बड़े अउ छोटे ल छोटे माने म कभू अनाकानी नई करिस। अइसन बेरा घला कभू नई आइस जब ओकर संग कोनों माईलोगन के लड़ई - झगरा होय होही। दसवीं पढ़े के बाद भी ओहर गाँव के रंग म रच बसगे ... नरोत्तम हिरामन मन कर अइस। सायकल म चढ़े - चढ़े कहिस - का गुनतारा चलत हे दूनों संगवारी म ?
- अरे नरोत्तम तंय कहाँ ले आवत हस बाबू। आ, बइठ। हिरामन कहिस।
- नहीं बबा, मोला बड़ बेर होगे घर ले निकले। गाय - गरु ल पेरा भूंसा दे के बेरा हो गे, फेर कभू बइठबो।
- हव रे भई, हमन तो होगेन ठेलहा, तंय कमइया। काबर समे खराब करबे हमर मन तीर।
- अइसन बात नोहे बबा।
- त अउ कइसन बात ये ? हिरामन तिखारिस।
- तहूं अतका ल नई जानस हिरामन। बड़ बेर होगे घर ले निकले बिचारा ल। काम - धाम नइ करही त बहू ठठाही नहीं ? अउ दूनों संगी खलखला के हंसे लगिन। नरोत्तम तहूं न बबा कहत सायकल के पाइडिल ल ओंट आगू डहर बढ़गे
हिरामन अउ सुकदेव के बात फेर चले लगिस।
दिन सरकते गिस अउ चुनाव बर परचा भरे के दिन लकठियाते गिस। गाँव म बइठका होइस। कोनो अपन माईलोगन ल चुनाव म उतारे बर तियार नई होइस। खिलावन समे के ताक म रहिस। कोतवाल समे कथे - हमर मेर जादा समे नई हे। कोनो न कोनो ल परचा भरवाये के निरनय ले ल परही। नई ते हमर गाँव म सरपंच चुनई म देरी के साथ बिकास काम म घलो देरी होही।
कोतवाल के बात सिरतोन रिहीस। बिन सियान के भला गाँव के समस्या सरकार तक कइसे पहुंचतिस अउ कइसे समस्या के निदान होतिस। पर इहां तो बिकट समस्या उपस्थित रहिस। कोनो ये कहे बर तियार नई रिहीस के मोर बाई हर चुनाव म उतरही। अभी गाँव म बइठका चलते रहिस के गाँव के समारु अउ जीवन अइन। ये दूनों के दिन कटे खिलावन के घर। इंकर माईलोगन मन पर के खेती म बनी भूती करे अउ बाल बच्चा के साथ अपन गोसइयां के पेट घलोक पोसे। एक - एक चेपटी म अतका ताकत रिहीस के दूनों के दूनों खिलावन के परम भक्त बनगे रिहीन। खिलावन इही दूनों ल अपन पक्ष म बोले बर तियार करे रिहीस। अउ आज बइठका म आ के ये दूनों अपन बात ल बकर डरिन। कहिन - हमर गाँव म कोनो तियार नई होवत हे, अपन बाई ल सरपंची चुनाव म उतारे बर ता काबर खिलावन के माइलोगन ल नई उतार देव चुनाव म ... ?
गाँव भर के जुरायाये लोगन ल समझ आत देरी नई लगिस के ये खिलावन के दारु बोलत हे। हिरामन तिलमिलागे। कहिस - खिलावन ल अभी जुम्मा - जुम्मा चार महीना होय हवे गाँव म बसे अउ तुमन एकर माइलोगन ल गाँव के सियानी सौंपे के गोठ गोठियाथो। ये गोठियाये के पहिली सोचो समझो काबर नई ?
- तोर कहिना ठीक हे बबा, पर तहीं बता जब कोनों गाँव के माईलोगन तियार नई हे चुनाव लड़े बर तब अउ हमर मेर रद्दा हे तेला तहीं फुरिया। कोन अपन माईलोगन ल चुनाव म उतारे बर तियार हे ?
हिरामन चुप होगे। नाव ले त ले आखिर काकर। कोनो तो मुँह फुटकार के कहत नई हे के मोर माईलोगन चुनाव म उतरही। गाँव के सियानी करही। हिरामन कहिस - पराया ल सियानी सौपे के बजाय हम चाहत हन हमरे सियानी करे।
- पर कोन हे तेन ल तो बता बबा ?
- तुमन पर ल गाँव के सियानी सौपे के जघा म अपन माईलोगन ल सियानी सौपे के काबर नई सोंचव ?
- पर हमर बाई तो पढ़े - लिखे नइ हे, ये सरपंची बिना पढ़े - लिखे करही ता गाँव के का होही, तहड्डूं जानथस अउ महूं।
बात सिरतोन रिहीस। जउन जतका जादा पढ़े लिखे रहिथे। ओहर ओतकेच अच्छा अधिकारी मन संग बात करे ल जानथे अउ गाँव के समस्या ल रख के ओकर निदान के उपाय सुझाथे। पर इहां दूनों दरुवाहा के माईलोगन मन तो एक कक्षा नई पढ़े रिहीन। इंकरो मुड़ म गाँव के सियानी देना मने अपन गाँव के बिकास ल रोकना ये। दूनों दरुवाहा के बात ल सुनके खिलावन मंद - मंद मुसकाये लगिस पर हिरामन के अड़ंगा म ओला गुस्सा घलोक आये लगिस। पर करतीस ता करतीस का। एक डहर पूरागाँव रिहीस एक डहर खिलावन अउ ओकर दू पोसवा दरुवाहा। तीन झन से काम बनने वाला नई रिहीस। खिलावन तो चहत रिहीस - कम से कम आधा गाँव ओकर पक्ष म आये फेर आधा ल बात मानेच ल परही पर इहां आधा गाँव तो दूरिहा के रिहीस। दू के सिवा तीसरा ओकर पक्ष म नई रहिस।
वइसे जब ले पर्चा भरे अउ चुनाव होय के चर्चा गाँव म होय लगिस तब ले खिलावन सक्रिय होगे रहिस अउ गाँव के अइसन कोनो मनखे नई होही जउन ल अपन जाल म फांसे के परयास नई करे होही। गाँव वाले मन ओकर दारु तो पी गे पर ये दूनों दरुवाहा के बाद तीसरा कोनो ओकर जाल म नई फसीन। गाँव म जतका बेर बइठका होइस, कोनो ओकर पक्ष नई लिन। अब निरनय के घड़ी तिरयागे रिहीस। अपन बात ल अपन मुंह न रख के दूनों दरुवाहा के द्वारा रखना उचित समझ ओहर तीन दिन ले ओमन ल अतका पीयात हे के गाँव में बिरोध के बावजूद ओमन अपनेच बात म अड़े रहय संगे संग गाँव वाले मन ल भी अपन बात माने बर तियार कर ले। खिलावन जतका आसान बात बने के सोचत रहिस ओतका आसान नई होत रहिस। घुम फिर के बात घेरीबेरी अपनेच गाँव के माईलोगन ल चुनाव म उतारे के आ जाय।
अभी गुनताड़ा चलत रिहीस। उही बेरा नरोत्तम अइस। नरोत्तम ल देखके हिरामन के आँखी चमकगे। नरोत्तम ल अपन तीर म बलइस। कहिस - नरोत्तम, तोर माईलोगन पढ़े - लिखे हे। तंय अपन माईलोगन ल सरपंच चुनाव के फारम भरवा दे।
- मंय गरीब आदमी बबा। दूनों परानी मेहनत - मजदूरी करके घर - परिवार ल चलाथन। फेर गाँव के सियानी कइसे अपन मुड़ म लेबो। घर के छानी फूटहा हे। पानी टपकथे। अपनेच छानी ल टपराये के मोर ताकत नई हे तब कइसे गाँव भर के छानी ल टपरा सकत हंव।
- तोला अपन फूटहा छानी के चिंता हे ? इहां गाँव भर के साबुत छानी घलोक निथरे लागही, ऐकर चिंता - फिकर नई हे ?
- अइसे कइसे होही बबा, भला साबुत छानी कइसे निथरे लगही ?
समारु गुमशुम बइठे कुछ सोचे लगिस। ओकर दारु के निशा उतरे लगिस। फेर डगमगावत उठीस अउ कहे लगीस - हिरामन बबा सिरतोन कहत हे नरोत्तम ...।
समारु के बात ल सुनके खिलावन के संगे संग गाँव वाले मन घलो अकबकागे। समारु अपन कहना जारी रखिस - तोर घर के छानी ले पानी टपकथे ता का होगे। गाँव घर के सरपंच बनही त छानी छवा जाही अउ पानी के टपकना घला रुक जाही पर पराया के हाथ सियानी जाय म साबुत छानी ले पानी टपकना शुरु हो जाही ... समारु जीवन ल देखके कहिस - कइसे जीवन,का मंय गलत कहत हंव।
- बिलकुल गलत नई कहत हस संगवारी ...। जीवन हर समारु के साथ देय लगीस। उंकर बात ल सुनके खिलावन के गुस्सा भड़के लगीस पर करे त करे का ? गाँव के जुरयाये लोगन के बीच फुटकार के ये थोरे कहय कि मंय तुम्मन ल तीन दिन ले दारु अइसने कहे बर पीयाय हंव रे ? ओकरे फजीहज होतिस। मन मारके बइठे रहिस ...।
गाँव के सियानी, गाँव च के हा करही तभे गाँव म बिकास होही। दारु पीयाके जउन सियानी चाही, वो अपन बिकास ल सोचही ... कइसे समारु ? जीवन किहीस।
- सिरतोन कहत हस संगवारी ...। समारु हुंकारु भरिस।
खिलावन दू ठन आदमी पोसे रहिस, उही मन ओकर बिरोध म होगे। अब खिलावन ल लगे लगिस - ओकर पोलपट्टी खुले के बेरा आगे। ओहर बइठा ले सलटे के जुगत म रहीस। समारु ओकर कर अइस। कहिस - कइसे खिलावन, तंय हमर बिचार ले सहमत हस नहीं ?
खिलावन का कहे। चुप रिहीस। जीवन किहिस - अरे समारु, खिलावन का कहही। ये हमर गाँव के मामला ये। ये माटी म जनमे, ये माटी म खेले कूदे हन। नानपन ले हमर तन अउ मन म ये माटी समाय हे। पराय ल पूछे के काबर ? निरनय हम्मन ल लेना हे। नरोत्तम घर के भउजी सरपंच बनही, मतलब उहिच बनही ...।
- कइसे नरोत्तम, अब तोला का कहिना हे ? हिरामन पूछिस।
- अब मंय का कहवं बबा, गाँव वाले मन जउन चाहही उही होही।
नरोत्तम के कथन म स्वीकृति रहिस। पहली थपड़ी जीवन पीटिस अउ फेर बइठका भर थपड़ी के आवाज म गूंजे लगिस। थपड़ी के आवाज खिलावन के कान के परदा चीरे लगीस। ओहर बइठका ठउर ले उठके अपन घर डहर चल परिस, पर थपड़ी के गूँज ओकर कान के संग नई छोड़िस ....।
- पता - शास्त्री चौक, वार्ड नं. - 16, तुलसीपुर, राजनांदगांव [छ.ग.]


text:
कहानी : डाक्टर बिलवा महराज के बेटा पीच दारू
आज गाँव म स्वक्षता अभियान बर रैली निकले हे,मेडम-गुरु जी मन आगू-पाछु रेंगत हे ! स्कूल के जतका लइका हें सब लाईन लगाय ओरी-ओर रेंगत हवैं अउ नारा लगात हें ! स्वक्षता लाना हे.. गाँव बचाना हे, बोलव दीदी बोलव भईया हर-हर…शौंचालय बनवाबो घर-घर नारा ल चिल्लावत रैली ह जावत हे ! भक्कल अपन दुकान म बइठे-बइठे देखत हे संग म ओकर गोसइन चुनिया घलो हे भक्कल चुनिया ल कइथे ए गाँव के कुछ नइ हो सकै, चुनिया कइथे सहीं काहत हवच ! भक्कल खुर्सी ले उठथे दुकान के कोंट्टा म परे कचरा पेटी-टीपा ल उठाथे अउ हमला का करे ल हे जेकर शासन तेकर भाषन कहत टीपा के कचरा ल दुकान के आगू के डीपरा म फेंक देथे ! ओही मेरा गाँव के संड़हवा अउ गाय मन बइठे रइथे भक्कल ल कचरा फेंकत देख के गरुआ मन आके कुछु खाय के फेंके होही कइके छुछनथें कुछु नइ मिलै त कागज-पाथर अउ झिल्ली ल चगुलाय ल धर लेथें! भक्कल हर्रे कहत दुकान डाहर आके अपन गोसइन चुनिया ल कइथे सुन तो आज बिलासपुर जाहवं दुकान ल सम्हालबे ! चुनिया कइथे ठीक हवै जी! अब भक्कल ओ मेर ल चल देथे, थोकन बाद नहा-खोर के भक्कल दुकान म ओलिहाथे अउ आगरबत्ती ल जलाथे दुकान के दरवाजा के तीर कोंट्टा म एक झन बड़े नाक वाले मनखे दाँत ल निपोरे हे अइसन फोटो भिथिया म चिपके हे ! भक्कल बड़ा भाव-भजन से ओकर आरती देखावत हे, चुनिया कइथे ये काय जीयत-जागत मनखे के फोटो ल निच्चट आगरबत्ती जलाके पूजा करथच ग ? भक्कल कइथे हत रे लेड़ही मोर नाव हे भक्कल… फेर तोर थोरको नइहे अक्कल चुनिया खखुआ के कइथे टेड़गा-टेड़गा झन गोठियाय कर जी सोज-बाय बात ल कहे कर ! भक्कल कइथे अच्छा ले त सुन बात अइसे हे ए हर आय दारू वाले बाबा जब तक एकर हे शासन तब तक हमर जइसन के चलही राशन त काबर एकर पूजा नइ करबो ! चुनिया कइथे अच्छा ले ठीक हे त, भक्कल ले अब दुकान ल सम्भालबे मैं ब्लैक म दारु लेहे के बात करे हवं लेहे बर जाना हे !
चुनिया भक्कल ल कइथे सुन तो जी आप तो जावत हव फेर कोनो उधारी माँगही त कइसे करहवं !
भक्कल दिमाग ल चाँट झन, पहिचान के मनखे रइही त दे देबे नइ रइही त झन देबे! चुनिया ले ठीक हे बने बात कहे कहूँ कोनो अनचिनहार ल उधारी दे देतेवं बाद म पुछते त खिसयाते तेकर सेती पुछे हवं! भक्कल ले बने करे कइके भात-उत खाके बिलासपुर निकल जाथे!
बारा बज गे हे दुकान म चुनिया बइठे हे पंखा चालू, डेक चलत हे पंखा के ठंढ़ा हवा संग डेक म गाना चलत हे पुरवा छुही तन तोर.. रोम-रोम घुरघुरा जाही ! अइसन आहूँ सुरता तोला…ऐंड़ी तरवा तोर तुरतुरा जाही !! चुनिया भक्कल ल सुरता करत हाँसत लजावत बइठे हे ! एतीबर चार झन टूरा दुकान के दुवार म आके खड़ा होइन ! चारो झन खुसुर-फुसुर एक-दूसर ल कइथें दुकानदारीन भारी रोमांटिक गाना सुनत हे देख के भाई हो कइके हाँसे ल धर लेथैं! अतका म चुनिया खड़ा होके कइथे दाँत ल निपोरव झन का लेना हे बतावव ! चारो टूरा चुनिया के गोठ ल सुन के सोजबाय खड़ा होके कइथैं दारू लेना हे मिल जही का ? चुनिया हव मिल जाही ! चारो टूरा म से एकझन कथे हमर सो पइसा नइहे उधारी म दे देते भौजी बाद म आके पइसा दे देहूँ! चुनिया बात तो ठीक हे फेर मैं तुमन ल चिनहत नइहवं देववं कइसे? एकझन टूरा कइथे तहूँ हद करथच भौजी मोला नइ चिनहच मैं ओ डाक्टर बिलवा महराज के बेटा तावं ओही जेन डाक्टर हे गाँव-गाँव घुम के सुजी-पानी देथे ! चुनिया अच्छा डाक्टर बिलवा महराज के बेटा आच ग ओहो मैं नइ चिनहे रहेवं ग! डाक्टर कका ह आथे ग हमरो घर लरे-परे म मलहा-पीतहा म बड़ काम आथे, ले ठीक हे दारू मिल जही, कैठन लेहव बतावव ! टूरा मन कइथे चार ठन पउवा दे देते संग म चखना बर मुंगदार, मिच्चर,गोंदली,पीये बर चार ठन डिस्पोजल अउ चार ठन पानी पाउच चुनिया निकाल के सब समान दे देथे !
चारो झन दुकान के पिछोत कोंट्टा म जाके पीथै-खाथैं अब झुमरत-झामरत जाय बर रेंगथैं! चुनिया डाक्टर बिलवा महराज के बेटा ल कइथे गुड्डू पइसा ल कब देहे बर आबे! टूरा कइथे काल आके खचीत दे देहवं आपमन चिंत्ता झन करव, चुनिया कइथे ले ठीक हे काली आके दे देबे धीरे-बाँधे घर जाहव गुड्डू ! हव काहत चारो झन चले जाथैं,दुकान म अउ दूसर ग्राहक आय ल धर लेथैं चुनिया समान देहे ल धर लेथे !
देखते देखत अब बेरा खसलिस अउ सांझ होगे भक्कल के आय के बेरा होगे रहिस! चुनिया दुकान के दुवारी म खड़े भक्कल के रस्ता जोहत हे, ओती बर भक्कल समान-सटका लादे मोटर-साईकल म दबाय गाड़ी आवत हे! चुनिया दूरिहे ल देख के खुश होगे, भक्कल दुकान मेर पहुंच के समान-सटका ल उतारे बर कहिस दोनो मिलके समान ल उतारत हें!
दुकान ले लगे चबुतरा म गांव के टुरा मन तास खेलत हें दुनो झन ल समान उतारत देख तास खेलइया मन काहत हे, ए चुनिया भौजी देख के समान ल उतारबे गिरा झन देबे नुकसान हो जाही अउ हाँसथें! चुनिया हाँसत कइथे मैं देख के उतारत हवं जी तुमन तो देख के घलो घर के बोझा ल उठा नइ सकव एमेर आके तास खेलत हव देखव घर के बोझा ल दूसर थोरे उठावत हे! भक्कल खलखला के हाँस डारथे, तास खेलइया मन के बोलती बंद हो जाथे! भक्कल कइथे का चुनिया बोली ले तीर चलाथच तभे तो मोर हिरदे ल भाथच,चुनिया तहूँ ह चल हट कइके समान ल धर के दुकान म घुसर जथे! भक्कल घलो समान अउ मोटर-साईकल ल घर म नहकाथे !
रात होगे भक्कल अउ चुनिया भात खावत टीबी देखत हें टीबी म सुपर-टेन खबर आवत हे चुनिया अउ भक्कल के कौंरा मुँह म नइ जावत हे मुँह ल फारे आँखी निटोराय टीबीच म नजर गड़े हवै :-
1.हॉस्पीटल म गैस के कमी ले लइका मन के गै जान !
2.आदिवासी जमीन अधिग्रहण करही सरकार !
3.दस नक्शली मार गिराईच पुलिस !
4.रायपुर के मंझोत म नाबालिक संग गैंग रेप !
5.छत्तीसगढ़ म पढ़ाय जाही ओड़िया भाषा !
6.सरकार बेंचिच दारू राजकोष छलके ल धरलिच !
7.बेरोजगारी बड़ बाय युवा झपावत हें अब बेंचहीं भजिया !
8.प्रदेश म बाढ़गे शिक्षित मन के प्रतिशत,शिक्षक मन के नइ होवत हे संविलियन !
9.किसान आगे अंकाल के चपेट म !
10.प्रदेश म योग्य व्यक्ति के कमी दूसर प्रदेश ल लाय जाही कर्मचारी !
चुनिया कइथे तहूँ ह ग काय कचर -पचर न्यूज ल देखथच चल तारक मेहता के उल्टा चश्मा म लगा, भक्कल कइथे भात ल तो खा चुनिया दिमाग ल झन खा ! चुनिया कइथे भातेच ल खावत हवं दिमाग ल तो तैं खावत हच दे रिमोट लगा नाटक म, भक्कल ले भइ लगा ले एले रिमोट, चुनिया न्यूज चैनल बदल के नाटक म लगा देथे !
दूनो भात खा डरथें टीबी देखत-देखत धो मांज के चुनिया अब खटिया म आथे अब बेरा रइथे दुकान के हिसाब पुछे के !
भक्कल कइथे चल चुनिया आज कतेक झन ल बेंचे कतेक के समान बेंचाईच बता? चुनिया आज जतका समान बेंचाईच ततका के हिसाब देइस, अउ उधारी कोन-कोन लीन तेकर हिसाब देइस ! चुनिया बोलथे एकझन अउ उधारी लिस हवै, भक्कल कहिस कोने? चुनिया कहिस डाक्टर बिलवा महराज के बेटा ह चार ठन पउवा संग म अउ आने समान मिलाके दू सौ अस्सी रुपिया के समान बिसाईच हे संग म ओकर तीन झन संगी रहिस !
भक्कल कइथे चुनिया डाक्टर बिलवा महराज के बेटा ल चिन्हे हच ओ, चुनिया हव ग चिन्हे हवं काल आके पइसा दे देहूँ कहिस हे ! भक्कल ले ठीक हे त भइ चल सो जा आराम कर अइसन कहत दूनों सो जाथैं!
बिहनहा होगे चुनिया अउ भक्कल उठथैं चुनिया घर के रोज के काम बुता ल करे ल धर लेथे अउ भक्कल दुकान म बइठे! आज बात कहत बेरा खसल गे संझा जुहर भक्कल चुनिया ल बलाके कइथे चुनिया डाक्टर बिलवा महराज के बेटा तो नइ आइस वो… चुनिया ले न आज नइ आइस त काल आ जाही कहां जाही नइ आही त डाक्टर सो ले लेबो, भक्कल ले बने कहत हवच!
अब अइसे-तइसे ओकर रस्ता देखत चार-पाँच दिन बितगे!
भक्कल चुनिया ल फेर कइथे मैं तोला बरजे रहेवं अनचिनहार ल उधार झन देबे कइके तैं नइ माने, उधारी ले के जुहर मनखे गरुवा बरोबर मुड़ी नवा के मांग के ले जाथैं अउ पइसा दे के बात आथे त भगवान बन जाथैं कहाँ गायब होथैं पता नइ चलै ! चुनिया ले न जी दे देही बिलवा महराज के बेटा ताय, भक्कल का दे देही चार-पाँच दिन होगे दे बर नइ आय हे अउ ए झोला-छाप डाक्टर घलो ह गवँई बुले नइ आय हे ! चुनिया ले त आज तैं ओकर गाँव जा पइसा माँग के ले आबे,भक्कल अब अइसने तो करे ल परही जा तो पंछा ल लान जाहवं! चुनिया पंछा ल लान के देथे भक्कल डाक्टर बिलवा महराज के गाँव जाय बर मोटर-साईकल म निकल जाथे!
भक्कल गाँव म पहुँचथे रस्ता म लुटवा ल भेंट डरथे लुटवा ल कइथे लुटवा भाई बिलवा महराज डाक्टर के घर कोन मेर हे, वो ह बताथे अभी महराज ह घर म नइ होही चउँक म जा पंचइत चलत हे तेन मेरा होही ! भक्कल अच्छा का के पंचइत चलत हे ग? लुटवा अरे का बताबे ग ए गाँव म अंध्धेर होगे हे परिया भुँईया ल झेंके हें बेजा कब्जा अउ बाँटे बर दू झन के बीच म झगरा चलत हे तेकर नियाव करे बर पंचइत जुरे हे!
अच्छा ले ठीक हे! लुटवा ह पुछथे तैं काबर आय हवच ग बिलवा महराज सो? भक्कल ले छोड़ न ग,लुटवा मोर करा पुछ लिए अउ तैं नइ बतावत हच गजब हस! भक्कल का बतावं ग मैं ह चार पांच दिन पहिली बिलासपुर गे रहेवं अउ मोर गोसइन ह बिलवा महराज के बेटा ल उधारी म दारू दे दिस अउ वो ह पइसा दे बर आयेच नइहे! लुटवा का बात करथच भक्कल बिलवा महराज के बेटा मन दारू नइ पियैं ग, भक्कल अरे भाई पीसे ग ओकरे सेतिर आय हवँ! लुटवा ले ठीक हे जा, भक्कल ओकर घर म ही जाथवं अगोरहवं पंचइत मेर का जाहवं ग अइसे कइके चल देथे! लुटवा मेर ल होवत बात ह पुरा गाँव अउ पंचइत तक पहुंच गे डाक्टर बिलवा महराज के बेटा पीच दारू कोनो भरोसेच नइ करत राहैं! कोन कहिस त पड़ोस के गाँव ले दारू बेंचइया भक्कल आय हे वोही ह बताइस हे अउ डाक्टर के घर म गइस हे!
अतका गोठ ल सुनके डाक्टर बिलवा महराज पंचइत के बेजा कब्जा वाले नियाव ल छोड़ के अपन घर कती गइस, ओकर संग म पंचइत के जम्मे मनखे गइन!
भक्कल गली के चौंरा म बइठे राहै बिलवा महराज के गोसइन सो गोठियात राहै ! एती बिलवा महराज पहुंच घलिस, भक्कल कइथे जोहार महराज बिलवा महराज जय जोहार ग फेर मोला अउ मोर लइका ल पुरा गाँव म निमस करवाथच तैं! भक्कल का बतावं महराज चार-पाँच दिन ले उपर होगे आपमन के बेटा उधारी म दारु पीके आय हे अउ पइसा दे बर गे नइहे! बिलवा महराज मोर बेटा मन दारू पीबे नइ करैं तैं कइसे काहत हवच मोर समझ ले बाहिर हे, बिलवा महराज संग पुरा गाँव वाले मन कहे ल धर लेथे महराज सहीं काहत हे कइके!
भक्कल कइथे अपन बेटा ल बलाके पुछ ले ग ! बिलवा महराज कइथे का नाव बताये हे, भक्कल नाव तो नइ जानव ग फेर डाक्टर बिलवा महराज के बेटा आवं कहे हे! बिलवा महराज गुस्सा जाथे, गाँव भर के मन चकित हो जाथें ! बिलवा महराज अपन गोसईन ल कइथे बलातो वो टूरा मन ल, महराजिन घर के भीतर जाके डलवा, ठेंगू आतो रे तुंहर ददा बलावत हे! दूनो झन निकलथैं का होगे दाई?, महराजिन का होगे दाई कइथव अाज कल दारू पिये ल धर ले हव चलव गली म बुलावत हे तुंहर ददा ह कइके चेथियावत गली डाहर निकालत हे! अतका म डलवा अउ ठेंगू सुकुडदूम, सकपकागैं,सोंचत हें हमन तो अइसन कुछु करे नइहन होवत का हे? महराजिन, डलवा, ठेंगू बाहिर आगे का होगे बाबू कइथैं? बिलवा महराज का होगे कइथव कइसे भक्कल के दुकान ल दारू पीके आय हव!
डलवा, ठेंगू सकपकाय! दाई किरिया बाबू हमन नइ पीये हन! भक्कल काबर लबारी मारथव ग बता देवव न! डलवा, ठेंगू हमन पीबेच नइ करन त काबर लबारी मारबो, बिलवा महराज डलवा अउ ठेंगू ल थपरियाय बर करथे त डलवा अउ ठेंगू गाल ल छपकत कइथे झन मार बाबू गुटखा भले खाथन दारू नइ पीयन ग! महराज के माथा चढ़गे गुटखा घलो खाथव चटा-चट देथे, गाँव के मन हाँस डारथैं !डलवा, ठेंगू कइथे दाई किरिया बाबू हमन दारू नई पीये हन ग!
बिलवा महराज कइथे अब बता भक्कल एमन तो पीयेच नइहन काहत हें ! गाँव के भींड़ म खुसुर-फुसुर चलत हे सरपंच साहब तको खड़े हे पाछु ल एकझन ह सरपंच ल धीरलगहा काहत हे साहब मोर पेंशन ह पाँच महिना होगे नइ मिले हे देवा देते,सरपंच चुपव न ग बाद म बात करबो ! फेर एकझन पाछु ले धीरलगहा काहत हे कान मेर सरपंच साहब आवास ल पास करे बर दस हजार ले हवच ग एकात किस्त तो पास करवा दे, सरपंच चुप तो रइ यार इहां बिलवा महराज के बेटा मन दारू पीये हें कइके आरोप लगे हे ये समस्या ल तोर समस्या बड़े हे का तोर काम हो जही भगवान ले बाद म अकेल्ला म बात करबो! पेंशन अउ आवास के समस्या वाले मन चुप हो जाथें!
एती भक्कल कइथे महराज आपेच के बेटा पीके आय हे ग मोर पइसा देवा नहीते दे ! बिलवा महराज मोर लइका मन तो दारू नइ पीये हन काहत हे तैं अइसे कर अपन गोसइन ल लान वो ह काला दारू दे हे चिनही अउ असली फुराजमोंगी ल करही! महराज के बात ल सुन के सरपंच अउ सब गाँव वाले मन तको कहे ल धर लेथैं हव भक्कल भाई तैं अपन गोसईन ल लानबे तभे अब फुराजमोंगी हो पाही ! भक्कल सब ल निवेदन करथे इहीच मेरे रइहव मैं जाहवं अउ आहवं कइके अपन मोटर-साईकल ल धरथे अउ जाथे, सब कइथैं इही मेरे रइबो!
भक्कल के आवत ले एती भींड़ म बात चलत हे लइका मन तो गुटखा भले खाथन दारू नइ पीयन काहत हे ये भक्कल जबरन बदनाम करत हे अइसन गोठ चलत! सरपंच खड़े-खड़े बिलवा महराज ल धीर धरावत हे ले न आवन दे फुराजमोंगी हो जही कहत हे! भींड़ ले एक झन मनखे धीरे-धीरे कगरियावत सरपंच डाहर जावत हे सरपंच के तीर म आके कइथे सरपंच साहब मोर डौकी-लइका सबके नाव राशन कार्ड म हे ग का बात ए ते मोर नाव नइ जुड़े हे जोड़वा देते मालिक ! सरपंच तुमन यार हद कर देव सच म इहां बेजा कब्जा के जमीन के नियाव होय नइहे अभी ए दे बिलवा महराज के बेटा मन ऊपर दारू पीये के आरोप लग गे, अउ तुमन नान-नान बात ल अभी करथव बाद म करहव न ले घर म आहव फेर ओहू चुप हो जाथे!
देखते देखत एती भक्कल अपन गोसईन चुनिया ल धर के आगे !
गाड़ी ले उतरथें भक्कल, बिलवा महराज, सरपंच अउ सब कइथें ले चीन चुनिया काला दारू दे रहे उधारी म! डलवा अउ ठेंगू ल आगु म बलाथे, चुनिया देखथे अउ कइथे एमन ल तो दारू नइ देहवं! बिलवा महराज, महराजिन, सरपंच, गाँव वाले सब खुश हो जाथें! भक्कल कउवा जाथे, चुनिया ल कइथे एमन ल नइ देहच त काला देहच? सब पुछथैं काला देहच? चुनिया कइथे मैं तो दारू बिलवा महराज के बेटेच ल देहवं अउ ले के जुहर ओही ह कहिस हे मैं डाक्टर बिलवा महराज के बेटा आवं कइके ! ए ह नोहै, महराज के अउ बेटा होही तेला बलावव !
सब हसथें अउ कइथें चुनिया महराज के दूझन बेटा हे तीसर नइहे! महराज कइथे भक्कल ले भाई फुराजमोंगी होगे दूध पानी सफा सफा ले अब तैं जा! भक्कल महराज फेर चुनिया काला दारू देइस समझ नइ आवत हे, भक्कल गुस्सा जाथे गुस्सा म सबके बीच म चुनिया ल काला उधारी देहच कइके भीठ म बद-बद मार देथे! सब छोड़ाथैं अउ ले जावव कइथैं! भक्कल गाड़ी ल चालू करथे चल बइठ तोला घर म अउ बताहूँ कइथे, चुनिया रोवत मोटर-साईकल म बइठत रइथे ! अचानक चुनिया के नजर एकझन ऊपर परथे आगू डाहर ले एकझन मनखे आवत हे साईकल म बोरी लादे हे गाना गावत आवत हे ! चुनिया भक्कल ल कइथे देख तो जी देख तो दोही हर आय बिलवा महराज के बेटा आवं कइके दारू पीच हे, आप पकड़व ओला ! भक्कल गाड़ी बंद करके खड़ा करके दउँड़थे पकड़े बर, गाँव के मन सब देखथें कइथे अरे ए तो लेढ़वा हरे! भक्कल लेढ़वा ल सायकल सुध्धा बिलवा महराज के दुवारी म लाथे, भक्कल कइथे कइसे बिलवा महराज के बेटा आवं कइके दारु पीये हच पइसा कइसे नइ देहच? लेढ़वा चुप हे! चुनिया तैं तो मिलगेच तोर कारन हम मार गारी खावत हन, महराज बपुरा के घर म आके इहां पंचइत जोरत हन चल पइसा दे ! बिलवा महराज कइथे कइसे बे लेढ़वा तैं मोरे बेटा आच बे मोर नाव ले के दारू पीथच अउ मोर बेटा मन ल अउ मोला बदनाम करथच! अतका म लेढ़वा सकपकाय हुंकत हे न भूंकत हे मुड़ी ल गड़ियाय चुप खड़े हे! चार पाँच झन मिलके लेढ़वा ल दमादम मार देथें, एक दूझन मन काहते हें महराजिन एग्रीमेंट कराले बाढ़े-पोढ़े नवा बेटा पागे हवस सेवा करही! महराजिन कइथे अइसना बेटा नइ चाही! सरपंच कइथे कइसे बे लेढ़वा भक्कल के पइसा देबे धुन नही बता? लेढ़वा डरे डर म देहवं सरपंच साहब, सरपंच साईकल अउ समान ल छोड़ के जा एकर पइसा ल लेके आ! लेढ़वा अपन घर दउँडत जाके पइसा ले के आके भक्कल अउ चुनिया ल पइसा देथे! अब भक्कल अउ चुनिया डाक्टर बिलवा महराज सो क्षमा माँगथे, महराज कइथे लेवव जावव! ए बात के फुराजमोंगी होगे भक्कल चुनिया हाँसत बाईक म बइठ के घर चल दिन! लेढ़वा ल सब गारी देवत घर जात हें सरपंच अँइठत रेंग दीच, बेजा कब्जा के जमीन बर नियाव अटक गे, महराज-महराजिन अपन बेटा ल धरके घर म घुसर गें! भींड़ के संग म अवास पास करे बर दस हजार दे हे तेन, जेला पेंशन नइ मिले हे तेन अउ जेकर नाव राशन कार्ड म नइ जुड़े हे तेनो मुड़ी ल नवाय नवाय घर डाहर जावत हें..
असकरन दास जोगी
ग्राम : डोंड़की, पोस्ट+तह: बिल्हा, जिला:बिलासपुर (छ.ग.)
मो.नं. : 9340031332
www.antaskegoth.blogspot.com


text:
रायपुर 06 मई 2017। मुख्यमंत्री डॉ. रमन सिंह हर अधिकारी मन ले कहे हें कि सूखा प्रभावित इलाका मन मं पेयजल संकट वाले गांवों मं कहूं गर्मी के मौसम मं धान के खेती बर विद्युतीकृत सिंचाई पम्प मन के उपयोग करे जात हे तो अइसन सिंचाई पम्प मन के बिजली के कनेक्शन तुरंते काट दे जाय। उमन कहिन कि राज्य सरकार हर जिला कलेक्टर मन ल एकर अधिकार दे हावे। मुख्यमंत्री आज मंझनिया बेमेतरा जिला के ग्राम झाल मं लोक सुराज अभियान के तहत आयोजित लोक समाधान शिविर मं जनता ल सम्बोधित करत रहिन। डॉ. सिंह हर कहिन- मोला बताय गीस कि ए जिला के सूखा प्रभावित इलाका मन के कुछ गांव मन मं किसान गर्मी के धान बर विद्युतीकृत सिंचाई पम्प मन के सहारा पानी लेवत हें।
उमन कहिन – गर्मी के धान के खेती मं पानी बहुत जादा लगथे अऊ भू-जल स्तर मं गिरावट आथे। ओखर प्रभाव हैण्डपम्प अऊ नलजल योजना मन के नलकूप मन म घलोक परथे। उमन एला ध्यान मं रखके किसान मन से गर्मी के मौसम मं धान के खेती नइ करे अऊ रबी के दुसरा फसल लगाय के अपील करिन। उमन कहिन – मैं ह पहिली घलोक कई पइत अपील करे हंव। मुख्यमंत्री हर कहिन- ये मौसम मं पेयजल समस्या के निराकरण बर सिंगल फेस पॉवर पम्प अऊ सोलर पंप स्थापित करे के निर्देश जिला कलेक्टर मन ल दे गए हावे। उमन ऊर्जा विभाग अऊ लोक स्वास्थ्य यांत्रिकी विभाग के अधिकारी मन ल घलोक ए मौसम मं खास तौर म मुस्तैद रहे के निर्देश हेहे हें। उमन शिविर मं प्रधानमंत्री उज्ज्वला योजना के तहत 46 महिला मन ल रसोई गैस कनेक्श के वितरण करिन। डॉ. सिंह हर प्रधानमंत्री आवास योजना के तहत पात्रता रखइया 321 परिवार मन ल पक्का मकान स्वीकृत करे बर जिला प्रशासन ल जल्दी कार्रवाई करे के निर्देश दीन।
जनता ल सम्बोधित करत मुख्यमंत्री हर कहिन- योजना मन के जादा ले जादा लाभ जरूरतमंद लोगन तक पहुंचाना अऊ आम जनता के जीवन मं गुणात्मक बदलाव लाना, लोक सुराज अभियान के मुख्य उद्देश्य हे। उमन कहिन कि अभियान के स्वरूप मं ए बार कुछ बदलाव करत करत ये मां जन समस्या के समाधान ल लक्ष्य बनाय गए हे। मुख्यमंत्री हर अधिकारी मन ले कहिन कि जिला मं मनरेगा के तहत ग्रामीण मन बर जादा ले जादा रोजगारमूलक काम संचालित करे जाय, संगें संग ये घलोक सुनिश्चित करव कि मनरेगा मं श्रमिक मन के भुगतान बकाया मत रहे।
पेयजल संकटग्रस्त गांव मन मं गर्मी के धान के खेती बर नइ मिलय बिजली: पीये के पानी पहिली प्राथमिकता
रायपुर 06 मई 2017। मुख्यमंत्री डॉ. रमन सिंह हर अधिकारी मन ले कहे हें कि सूखा प्रभावित इलाका मन मं पेयजल संकट वाले गांवों मं कहूं गर्मी के मौसम मं धान के खेती बर विद्युतीकृत सिंचाई पम्प मन के उपयोग करे जात हे तो अइसन सिंचाई पम्प मन के बिजली के कनेक्शन तुरंते काट दे जाय। उमन कहिन कि राज्य सरकार हर जिला कलेक्टर मन ल एकर अधिकार दे हावे। मुख्यमंत्री आज मंझनिया बेमेतरा जिला के ग्राम झाल मं लोक सुराज अभियान के तहत आयोजित लोक समाधान शिविर मं जनता ल सम्बोधित करत रहिन। डॉ. सिंह हर कहिन- मोला बताय गीस कि ए जिला के सूखा प्रभावित इलाका मन के कुछ गांव मन मं किसान गर्मी के धान बर विद्युतीकृत सिंचाई पम्प मन के सहारा पानी लेवत हें।


text:
मोर गांव म कब आबे लोकतंत्र
अंगना दुवार लीप बोहार के, डेरौठी म दिया बार के – अगोरय वोहा हरेक बछर। नाती पूछय – कोन ल अगोरथस दाई तेंहा। डोकरी दई बतइस – ते नि जानस रे, अजादी आये के बखत हमर बड़े –बड़े नेता मन केहे रिहीन, जब हमर देस अजाद हो जही, त हमर देस म लोकतंत्र आही। उही ल अगोरत हंव बाबू। नाती पूछिस – ओकर ले का होही दाई ? डोकरी दई किथे – लोकतंत्र आही न बेटा, त हमर राज होही, हमर गांव के बिकास होही। मनखे मनखे में भेद नि रही। हमर गांव के गरीबी मेटा जही, जेकर पेट म एक ठिन दाना निये, तहू खावत खावत अघा जही। जेकर करा पहिरे बर चेंदरा निये , तेहा लुगरा ओढ़ना म लदा जही। गली खोर म रथिया बितइया मनखे बर, सुघ्घर सुघ्घर घर कुरिया छवा जही। कोन्हो लड़ही – भिड़ही निही। जम्मो मनखे ल जिये के एके बरोबर अधिकार मिलही। एके बरोबर नियाव घला पाहीं जम्मो। गली गली म रमायन के चौपाई, कुरान के आयात, सबद कीरतन के गीत – संगीत सुनई दिही।
नाती पूछिस – वोला अगोरे बर, दिया बारे के काये जरूरत हे दाई ? डोकरी दई किथे – हतरे भकाड़ू, कहींच नि जानस रे। इही दिया के अंजोर म लोकतंत्र ह रसता अमरही। दिया नि बारहूं त बपरा ह कइसे जानिही, के कते गांव म समसिया हे, कतिंहा खुसरना हे, कतिहां के बिघन बाधा ल हरना हे। नाती बताये लगिस – जउनला तैं अगोरत हावस न दाई, तेहा, तोर गांव म, कभू नि आवय। डोकरी दई बिसबास ले किहीस – काबर नि आही बेटा ? हमर करांतीकारी नेता मन केहे हे ते, लबारी थोरेन होही। अभू के नेता मन कस, ओमन लबरसट्टा नि होय बाबू । देस बर जान देवइया मनखे मन थोरेन लबारी मारही – तुंहर गांव म लोकतंत्र आही कहिके। बड़ बिसवास रहय वोला। कोन्हो बछर नि छूटे, डोकरी दाई हरेक छब्बीस जनवरी के, लोकतंत्र ल अगोरत अपन डेरौठी म दिया बारके, बइठे रतिस। ओकर नाती ओला रंग रंग के समझाये, फेर वोहा गांठ बांध डरे रहय, के छब्बीस जनवरी आही तहंले, लोकतंत्र आही, हमन राज करबोन, हमर भुंइया के भाग जागही।
डोकरी दई ल फेर चुलकइस, नाती हा – दाई, तेंहा बिसवास नि करस या। दिल्ली म उही दिन ले आगे हे लोकतंत्र ह, फेर इहां आये के नाव नि लेवत हे। डोकरी दई मुहुं ला फार दिस – का ? दिल्ली म आगे हे, उही समे ले। देखे बाबू, में केहे रेहेंव न, हमर करांतीकारी मन लबारी नि मारय। “ फेर इहां काबर नि हमाथे वोहा “ - डोकरी दाई सोंचे लागिस। कोन्हों लोकतंत्र ल ओकर गांव म आये बर छेंकथे का ? तभे लोकतंत्र ओकर गांव कोती, निहारत निये। हमर दिया के अंजोर कमती हो जथे का ? तेकर सेती ओला दिखय निही। उही दिन ले, गली गली म अतका कस दिया जलाये के उदिम सुरू कर दीस, के जगमग दिया के अंजोर म, लोकतंत्र ला रसदा दिख जाय। अभू सुरहुत्ती कस दिया बरे लागिस चारो मुड़ा। मने मन बुड़बुडाय लगिस – अब कइसे नि दिखही रे लोकतंत्र, मोर गांव के रद्दा ह तोला। फेर नि अइस लोकतंत्र। नहाक गे वहू बछर। नाती फेर चुट ले कहि दीस – लोकतंत्र अंधरा हे दाई, तेंहा कतको कस दिया बार, ओला काये फरक परही। दई किथे – हत रे बैरी ……..। पहिली नि बताये रहिते, अंधरा हे लोकतंत्र कहिके, काबर जगजग ले दिया बार के अगोरतेंन। जाथंव दिल्ली, देखहूं, कइसना हे – करिया हे के, गोरिया हे लोकतंत्र तेला। गांव आये बर , नरियर पान सुपारी धरके मनाहूं, लानत बनही त लानहूं, निच मानही त डेना ल हचकार के धरहूं, ईंचत लानहूं। दई चल दिस दिल्ली, लंक कस टूटत……। न पता जानय न ठिकाना, कोन ल अउ कइसे पूछय। सुरता अइस, उंखर नेता रिथे इहां, उही जानत हे लोकतंत्र ल, उही मिलवाही मोला। पहुंचगे नेता तिर, ह ह ……. .बड़ हांसिस नेता। नेता सोंचिस, अतका दूरिहा ले आहे ममादाई, एकर मांग पूरा करे लागही। “ इही लोकतंत्र हरे कहिके ” भेंट करा दीस, एक झिन ले। डोकरी दाई ओकर दरसन करके, बड़ खुस रिहीस। बड़ सुंदर रहय ओहा …….। दग दग ले सफेद, सुंदर बाजर कपड़ा लत्ता पहिरे ओढ़े बइठे रहय। दाई सोंचत हे “ लोकतंत्र के आंखी निये, अंधरा हे ओहा “ – कहिके, नाती टूरा, कइसे लबारी मारिस तेला। लेकतंत्र के तीर म, जाये के पहिली, अपन देहें म, महर महर सेंट ल, गदगद ले रिको डरिस। दई सोंचत रहय, ममहाहूं, तंहले मोरे कोती आघू देखही, तहन गोठियाहूं अऊ अपन गांव आये के नेवता दूहूं …….। जइसे गिस तीर म, तइसे लोकतंत्र उठे लागिस, दाई गोठियातेच हे, वोहा दूसर डहर, अपन थोथना ल टेकाये मुचुर मुचुर करत, टुंग ले उठिस, डोकरी दाई ल धकियावत, कते कोती मसक दिस। हबरस ले उलंडगे, डोकरी दाई। डोकरी दई अपन नाती के सुरता करत हे – तेंहां सिरतोन केहे रेहे का रे। येहा फकत अंधराच नोहे, भैरा अऊ नकटा घला आय कस लागथे। भैरा हे तभे – सुनिस निही मोर एको गोठ, अऊ बिन नाक के घला हे, अतका कस सेंट म एको कनिक ओकर नाक म नि खुसरिस। अपन कस मुहूं करे लहुंट दिस।
वापिस लहुटतेच साठ, बड़ गारी बखाना करीस, डोकरी दाई। मोर अतका बछर के तपसिया भोसा गे। में जाने रहितेंव अइसने रिथे लोकतंत्र, ते कभू ओकर रद्दा नि जोहतेंव। नाती बड़ हांसिस अऊ बतइस – तेंहा जेकर तीर गे रेहे न दाई, तेहा लोकतंत्र नोहे। अभू तें देखे कहां हस लोकतंत्र ल। वोहा कन्हो मनखे थोरे आय दाई। डोकरी दई किथे – अई ……. मेंहा मनखे हरे लोकतंत्र ह, कहत रेहेंव बेटा। दाई के भरोसा फेर जागगे। मने मन, गारी बखाना के सेती, पछतावत रहय। अपन कलपना के लोकतंत्र ल, देवता समझे अभू घला, अऊ कहय – मोर लोकतंत्र ल आवन दव, तंहले बताहूं रे तूमन ल, मोला धकिया हस तेकर भुगतना ल भुगता के रहूं।
समे नहाक गे। डोकरी दाई निच्चट सियान होगे। बिमार परगे। “ तैं कब आबे लोकतंत्र मोर गांव म “ – खटिया म पचत रहय, फेर उइसनेच रटय दिन भर। पान परसाद खवा डरीन। बेटा मन किहीन – राम राम बोल दाई, राम राम। फेर ओकर मुहूं ले कहां निकलय, राम नाम के गोठ, ओकर मुहूं म फकत, लोकतंत्र बसे रहय, उहीच ल रटय। बुड़बुड़ावय – तैं आते, मोर जान बचाते, महू ल कुरसी म बइठारते, मोर गांव के भाग जगाते …….। गीता के इसलोक सुनत, डोकरी दाई, खटिया म, उदुप ले, उठ के बइठ गे। जम्मो झिन सुकुरदुम होगे, दाई कइसे करथे ? जोर जोर से केहे लगिस दई – अभू तोला फुरसुत मिलिस लोकतंत्र, मोर गांव म आये के। मोर जाये के पहरो म आये तें। में काला देखहूं। पहिली आते त, महूं थोरकुन तोर मजा ले लेतेंव। तोर संग हांस लेतेंव, गोठिया लेतेंव, ददरिया गातेंव, झूम लेतेंव, नाच लेतेंव। मोर गांव के चिखला रद्दा म डामर के रंग चढ़ जतिस, मोर लइका बालामन बर इसकूल खुल जतिस। मोर पारा म कुआं खना जतिस, मोर गांव के तरिया – नदिया के दिन लहुंट जतिस। मोर नाव के रासन कारड बन जतिस। मोर धान के किम्मत अऊ मोर मेहनत के इज्जत बाढ़ जतिस। मोर गांव म मंदीर बन जतिस, मज्जिद के अजान सुन लेतेंव ……..।
नाती सोंचिस – दाई पगला गेहे लोकतंत्र के पाछू। जावत समे, एकर भरम ल टोरना हे, लोकतंत्र के असलियत ल बताना हे, तभे येहा जाये के बेरा, राम राम बोलही। नाती केहे लागिस – तेंहा दिल्ली गे रेहे न दाई, त जेन मनखे ले तोर भेंट होये रिहीस, तउने लोकतंत्र आये दाई। तोर भरोसा झिन टूटे कहिके, तोर करा झूठ बोलेंव। वोहा सहीच म अंधरा, कनवा अऊ नकटा आये। इही लोकतंत्र के सेती, तोर गांव म पक्का सड़क, नाली, इसकूल नि बन सकिस। भसकहा कुआं बनइया, बिन सरोत के तरिया खनवइया, नदिया म फुटहा भोंगरा पार बनवइया, तोला मुखिया बना – रासन कारड बना के तोला मुरूख बनइया, तोर धान कस तोर मेहनत के किस्मत बिगड़इया, तोर देस के सफ्फा नुकसान करइया इही लोकतंत्र आये दाई। ये लोकतंत्र गरीब बर नोहे दाई, तैं फोकट ओकर अगोरा करत रेहे। जे लोकतंत्र के सपना, सतनतरता सेनानी मन, तोला देखाये रिहीन, वोला जनम लेतेच साठ, बइरी मन मुसेट के, मार डरे रिहीस। ये अमीर मन के लोकतंत्र आय दाई। तभे, झाड़ू कका, अजादी के अतका बछर पाछू, धान के कटोरा धरे दाना दाना बर लुलवावत हे। कपड़ा बिनइया, चैती काकी के लइका, नंगरा घूमत हे गली खोर म। दूसर बर घर बनइया खोरबाहरा, रामबाड़ा के परसार म सुते बर मजबूर हे। अऊ तेंहा समझथस – येहा तोर इलाज करवातिस कहिके। इही लोकतंत्र के इलाज म, हमर बबा के आंखी फूटे रिहीस। तोर बेटी के, कोख हरागे रिहीस। इही लोकतंत्र के सेती, तोर गांव के बांधा फूट गे रिहीस, कतको एक्कड़ फसल बोहागे रिहीस। अऊ ऐकरेच सेती तोर जगा भुइंया म बने बांध के मुअउजा, अभू तक नि मिलीस तोला। सिरीफ ऐकरेच सेती माचिस के काड़ी चोराये के इलजाम म, तोर ममा जेल गे रिहीस, अऊ पूरा गांव के विकास के पइसा हजम करइया सरपंच, अभू बिधायक अऊ मंत्री बन के भुकर भुकर के खावत, किंजरत हे। ये लोकतंत्र तोर देस ल बेंचत हे दाई। बने करीस तोर तीर म नि ओधीस, निही ते तहूं ल बेंच देतीस, तहन हमन “ डोकरी दाई “ कोन ल कतेन। तेंहा ये लोकतंत्र के मोहो ल छोड़, अभू जाये के बेरा आगे, राम – राम बोल दाई राम – राम। जइसे दाई ल हलइस, दाई ल नि पईस। दाई के जीव, कोन जनी कतेक बेर उड़ियागे। डोकरी दाई चल दिस। अइसने कतको झिन, जावत जावत अमरावत हे लोकतंत्र ला। जियत जियत पाये के आसा म, हमेसा धोका खावत हे। फेर, दिया बार के, मिले के आस म, अभू तक अगोरत हे, गांव हा, अपन सपना अऊ कलपना के लोकतंत्र ल।
हरिशंकर गजानंद देवांगन , छुरा


text:
ताजा समाचारविशेष
काबर चप्पल उंखर बर अतका बेसकीमती हे कि चोरी के डर म वो ह ओखर बराबर नजरदारी करथे
पीएम के हाथ ले मिले चप्पल ह अब रतनी बाई के बेसकीमती संपत्ति म सुमार
बीजापुर। संपत्ति के नाम म रतनी बाई के पास उंखर कुटिया अउ भरा-पूरा परिवार ल छोड़के अब तक कोनो दूसर कीमती चीज नइए। लेकिन अब रतनी बाई के बेसकीमती संपत्ति म सुमार होगे हे ये चप्पल। रतनी बाई ह बताथे कि चप्पल उंखर बर अतका बेसकीमती हे कि चोरी के डर म वो ह ओखर बराबर नजरदारी करथे । मिट्टी के मकान के एक कुरिया म वो ह अनाज के कोनो बोरा म ओला छिपा कर रखत हे, अतका ही नइ कुरिया म कोनो बगर उंखर इजाजत के प्रवेस नइ करय, येखर सेती दरवाजा म ताला घलो लगाथे, जेखर चाबी चौबिस घंटा उंखर गला म एक सूत ले बंधे होथे। अब तो अपन समझ गेव कि रतनी बाई वही उम्रदराज महिला है, जेला प्रधानमंत्री नरेंद्र मोदी ह आमसभा के दउरान अपन हाथ ले चप्पल पहिनाइस हे।
भैरमगढ़ ब्लाक मुख्यालय ले थोड़कर दूरी म बण्डपाल गांव के रहइया रतनी बाई बर यकीनन वो क्षण अविस्मरणीय हे, जे बखत देश के मुखिया ह ओला चप्पल पहनाइस हे। एखर सेती पीएम के भेंट दे चप्पल के जतन म रतनी बाई घलो कोनो कसर बाकी नइ रखय। रतनी बाई के चप्पल मोह के अंदाज इही बात ले लगा सकत हे कि खास मउवका म ही पीएम के भेंट दे चप्पल ल व्यवहार म लाथे अउ तो अउ कोनो चुरा ना लेव, ये डर म बराबर पहरेदारी करत हे।
रतनीबाई ले मिले बर संवाददाता जब उंखर गांव बण्डपाल पहुंचिस, तब वो ह अपन घर के आंगन म महुआ सुखावत मिलीस। ये बखत वो ह नंगा पाव रहिन हे। पूछेन कि पीएम के भेंट दे वो चप्पल कहां गे , तो रतनी बाई के जबाव रहिस कि प्रधानमंत्री ह उमन ल वो चप्पल पहनाइस हे , एखर सेती वो ह मोर बर अनमोल हे । चप्पल ल खास मउवका म ही पहिनथव । घर के कामकाज हो या जंगल म तेंदूपत्ता तोड़के बर जाए के तो वो ह नंगा पांव जात हे।
पीएम के भेंट के चप्पल के अइसे तिमारदारी देखके रतनीबाई के संतान घलो हैरान हे। ज्येष्ठ पुत्र बारीचंद समरथ के कहिना हे कि मां दिनभर के कामकाज नंगा पाव निपटाथे, लेकिन हाट-बाजार या गांव के कोनो अनुष्ठान म जाना होय, उही बखत वोह चप्पल ल पहिनथे।


text:
कागज के महल
अमबेडकर के मुरती के आघू म, डेंहक डेंहक के रोवत रहय। तिर म गेंव, ओकर खांद म हाथ मढ़हा के, कारन पुछत चुप कराहूं सोंचेंव फेर, हिम्मत नी होइस, को जनी रोवइया, महिला आय के पुरूस ……? एकदमेच तोप ढांक के बइठे रहय, का चिनतेंव जी ……। चुप कराये खातिर, जइसे गोठियाये बर धरेंव, ओहा महेला कस अवाज म, चिचिया चिचिया के, गारी बखाना करे लगिस। मोला थोकिन अच्छा नी लगिस। ओकर तिर जाके, गारी बखाना ले बरजे बर, ओकर खांद म, जइसे अपन हाथ मढ़हाये बर धरेंव, ओला को जनी मोर इसपर्स के का अभास होइस, पल्ला दऊंड़िस। बिगन बात के, काबर नंगत दऊंड़त हे कहिके, मोरो मन म, सनखा उपजगे। पिछू पिछू महू दऊड़ेंव। मोला पिछू पिछू, सरपट दऊड़ंत देखिस त, ओकर दऊंड़े के गति अऊ बाढ़गे। मे चिचिया चिचिया के केहे लगेंव - मोला गलत झिन समझ, में तोर पीछा नी करत हंव, में तोला कन्हो नकसान नी करंव, काबर अतेक दऊंड़त हस तैंहा ………। मोर बात समझ, उही तिर ठाढ़ होगे। अतेक दऊंड़े के बावजूद, मुड़ी कान कस के तोपायेच रहय, अऊ तो अऊ हाथ गोड़ तको, नी दिखत रहय। भूत परेत मरी मसान होही कहिके, में डर्रा गेंव ……। में पिछघुच्चा होये बर धरेंव, पलटेंव अऊ पल्ला छांड़ दऊंड़े धरेंव …….। अपन परान बचाये के फिकर म, हपटत गिरत, तरिया नदिया जनगल पहार, कहींच ला नी घेपेंव। कन्हो पिछू म आये के अहसास सिराये ले, एक कन थिराके, पिछू कोती लहुंटेंव, पीछा करे के कन्हो निसान नी पायेंव। उही रसदा म फेर लहुंट गेंव। जेकर छोंड़ के ओला आये रेहेंव, ओहा उहीच मेर बइठे रहय, अऊ फेर रोवत गावत, गारी गल्ला देवत रहय ……. …….।
में पूछेंव – काबर रोथस जी तेंहा अऊ काबर, गारी बखाना करत हस ..? काये दुख हमागे तेमा …..? ओ किथे – जेमन मोला बियइन, तेमन मोर ठीक से बेवस्था नी करिन, तेकर सेती, उही मनला बखानत हंव। मे केहेंव – अपन दई ददा ला कन्हो अइसने बखानथे तेमा ……? ओ किथे – अपन ला देख तैंहा ……। मोर कस अबेवस्था करतीस तोरो दई ददा मन, तब तैंहा तो, जिनदा गड़िया देते ….। में पूछेंव – कायेच अबेवस्था कर डरिन होही तेमा …..। अतेक सुनदर, तोला धरती म जनम दिस, पालिस पोसिस, बड़े होगेस तहन भुला गेस अऊ बखांने लगेस…..। ओ किथे – में नी भुलायेंव, बियाये के पाछू, ओमन मोला भुलागे। में अचरज म पर गेंव, अऊ केहे लगेंव – नलायक निकलगे होबे तभे भुलइन होही ……? ओ केहे लगिस – में नलायक नोहंव, मोला जनम देके अइसे जगा म राखिन के, में नलायक अऊ नकारा होगेंव …..। मोला ओकर गोठ बिलकुलेच समझ नी आवत रिहीस। ओ मोर मुहुं ला देखके समझगे अऊ अपने अपन, अपन राम कहानी बताये लगिस – मोर नाम लोकतंत्र हे बाबू ……….मोला जनम देवइया मन, मोर बर बाइस हिस्सा (संविधान के 22 भाग) म, बड़े जिनीस महल बनइस, जेमा तीन सौ पनचानबे खोली (395 अनुच्छेद) रिहीस। मोर महल म, रंग बिरंग के, आठ परकार (आठ अनुसूची) के, महंगा महंगा पथरा लगे हे, फेर दुख सिरीफ अतके हे के, मोला उहां ले कन्हो निकलन नि देवय, मोर आवसकता के पुरती करे बर समे समे म, कतको अकन खोली म नावा नावा टाइल्स (101 संविधान संशोधन ) लगा डरिन, चार परकार के अऊ नावा पथरा म ( चार नावा अनुसूची ), मोर महल ला गजब चमका दिन, फेर बैरी मन, मोला बाहिर निकलन नी दिन। में काकरो ले मिल नी सकंव, काकरो ले गोठिया नी सकंव …..। में हाँसेंव अऊ केहेंव – काबर लबारी मारथस यार, मोर से मिल डरे, गोठिया घला डरे। ओकर आंसू के धार नदिया कस बोहाये लगिस ……। ओ किथे – जेकर ले मिलथंव, संगवारी समझ, अपन दुखड़ा सुनाथंव, तिही मोला, काबर निकले कहिके, मारथे पीटथें। देस के चौथा खमभा ला अपन दोस्त बनायेंव अऊ ओकर तिर गेंव, त ओहा, तैं देखे बर अऊ सुने बर धर लेहस कहिके, मोर आंखी ला फोर दिस अऊ कान ला काट दिस। तीसर खम्भा ला अपन हितवा समझ तिर म गेंव, त ओहा, तोर दिमाग बहुतेच तेज चलत हे कहिके, मोर दिमाग ला नंगा के राख लिस। ओकर संगवारी मनखे मन, मारे पिटे ला धर लिन, जेल म डारे बर धर लिन। दूसर खमभा करा अपन दुखड़ा गोहनाये बर चल देंव, त ओहा, मोला काम धनधा झिन कर सकय कहिके, मोर हाथ गोड़ ला टोर के बइठार दिस। पहिली खमबा तो सबले जादा खतरनाक आय, ओकर संग दोसती मोला सबले महंगा परिस। ओहा मोर नाक ला काट दिस, जब मऊका मिलथे मोर पेट म लात मारथे ……, येमन तो केऊ बेर, सरेआम नीलाम घला करे बर, बजार म खड़ा कर देथे ……।
में केहेंव – तोर बर, तोर जनक मन, अतेक बड़ महल बना के, तोला सुरकछित राखे हे, त तैं हा काबर, होसियारी मारे बर, बाहिर निकलथस यार ……। ओ किथे – में तूहंर कस मनखे मन बर जनमे हंव, महल म धंधाये बर निही। में बाहिर आहूं, तब तहूं मनला बताहूं के, तुंहर बर, मोर डहर ले, कतका सुभित्ता के बेवस्था हे। में हाँसत केहेंव – मोला कनहो अइसने महल म रेहे बर कहितीस न, आंखी मुंद के अपन जिनगी ला बिता देतेंव, कभू मार खाये बर बाहिर नी निकलतेंव। ओ किथे – मोर महल सिरीफ कागज के आय बाबू, जेमा अतका अकन कचरा बगरे हे के, ओकर दुरगंध म, नाक दे नी जाय। जनता के बीच जाहूं त, अऊ जनता मोला जानही तब, मोर कागज के महल, पक्का बनही अऊ जनता के जिनगी के महल घला, सुघ्घर बन सवंर जही, तेकर सेती घेरी बेरी निकले के हिम्मत करथंव।
में केहेंव – जनता के फिकर करइया, बहुत झिन जनम धर डरे हे, तैं कागज म रहिथस लोकतंत्र, त बड़ सुनदर दिखथस, धरती म पांव देके, अपन सरीर ला, काबर बिगारत हस। रिहीस बात जनता के, तैं जनता ला, फोकट भरमा झिन, फकत गोठ के, तैं कुछ कर नी सकस……। मोर गोठ, को जनी, ओकर हिरदे म चुभगे के ओला भागे …………, उही दिन ले, कागज ले बाहिर नी आये के, कसम खाके बइठे हे लोकतंत्र हा, अपन संवैधानिक कागज के महल म ….।
हरिशंकर गजानंद देवांगन
छुरा


text:
वृक्षारोपण के गोठ
आज बड़ बिहिनिया ले नर्सरी म जम्मो फूल अउ बड़का रूख के नान्हे-नान्हे पौधा मन म खुसी के लहर ड़़उंड़त हवय, काबर आज वृक्षारोपण कार्यकरम म जम्मो नर्सरी के फूल अउ बड़का रूख मन के नान्हे-नान्हे पौधा ल लेहे बर बड़का जनिक ट्ररक हर नर्सरी म आये हवय.
गोंदा, मोंगरा, गुलाब फूल अउ चंदन के नानकुन पौधा मन आपस म गोठियावत रिहिन. गोंदा हर गोठियावत रिहिस-” अवो बहिनि मन इही वृक्षारोपण का हरे, मेहर कभू नइ देखे हववं, इही नर्सरी ले बाहिर के दुनियां ल देखेबर अब्बड़ बेचेन हवँ. “ओखर गोठ ल सुन के गुलाब हर किहिस-” वृक्षारोपण म हमन ल इही नर्सरी ले दूसर ठउर म लेंज के अउ हमन ल उंहा कियारी नइ त मइदा म बड़का गड्डा खोद के जगाय जाही. अब्बड़ मनखे मन के भीड़ हर सकलाय रहिथे. का नेता, का वी.आई.पी., का गरीब का अमीर, इस्कूल के लइका पिचका, टीचर जम्मो सकलाय रहिथे. बड़ मजा आही, बाहिर के दुनियां ल देखे बर आँखी हर तरसगे हवय. “उही बेरा चंदन रूख के नानकुन पौधा हर मुंच-मुंचावत किहिस- ” अब्बड़ मजा आही इही वृक्षारोपण के कार्यकरम म.”
जम्मो नान्हे फूल अउ नान्हे रूख के पौधा मन के गोठ ल सुन के आंवरा रूख के नान्हे पौधा हर किहिस-” अवो फूल के नानकुन रोपे पौधा अउ चंदन रूख क नान्हे पौधा, तुमन जानथव के वृक्षारोपण का हरे ? भइगे सैकड़ा-सैकड़ा म फूल अउ बड़का रूख के पौधा मन हर बछर वृक्षारोपण के नांव म ठगा जावत हवय.काबर हर बछर बड़का -बड़का वृक्षारोपण कार्यकरम के आयोजन होथे, फेर बड़का नेता, वी.आई.पी. मन के हाथ ले तोर रोपन होगे त बने बनही,तोर पूरा देख भाल पानी, सुरक्षा जम्मो होही. नइ त अउ फेर कोनो आम लोगन मन के हाथ ले रोपेगे, त भइगे एके दिन म अइला जाबे अउ दूसरइया दिन तोर मरे बिहान होही. तंय हर मर जाबे….एँखर ले त हमन इही नर्सरी म अब्बड़े खुस हवन. इंहा पानी, खाद जम्मो सुरक्षा हमर जतन के इन्तजाम हवय. इंहा हमन अब्बड़े खुस हवन, अब्बड़े सुघ्घर दिखत हवन. भगवान झन करे हमन ले कोनो पौधा ल वृक्षारोपण बर चुनई करय. नइ त हमर जम्मो झन के मरे बिहान हो जाही.
डॉ.जयभारती चंद्राकर
प्राचार्य
सिविल लाइन गरियाबंद ,
जिला गरियाबंद छ.ग.
मोबाइल न. 9424234098